Kehidupan penumpang AirAsia ‘huru-hara’ akibat penangguhan jadual penerbangan

Selepas sebulan berpuasa, Yadawwiyyah Samani, 40 teruja menunggu kepulangan anak sulungnya yang bekerja di ibu negara untuk menyambut Hari Raya Aidilfitri di Johor Bahru bersama ahli keluarga lain.Oleh kerana tidak sabar untuk bertemu anaknya, Abdullah Aiman Abdul Ghaffar, 20, Yadawwiyyah membelikan tiket penerbangan dari Kuala Lumpur ke Johor pada harga RM104, dan penerbangan itu dijadualkan berlepas pada jam 1.30 petang, 2 Mei lalu.Bagaimanapun, sebaik tiba tarikh penerbangan anaknya itu, detik bahagia yang dinanti-nantikan itu kemudian bertukar menjadi satu pengalaman yang tidak akan dilupakan dirinya sekeluarga.Yadawwiyah berkata anaknya tiba di kaunter daftar masuk AirAsia di KL Sentral seawal jam 10.30 pagi, namun dia dimaklumkan oleh petugas di kaunter tersebut supaya melakukan proses itu di Lapangan Terbang Antarabangsa Kuala Lumpur 2 (klia2).Katanya, sebaik Aiman tiba ke bahagian kaunter daftar masuk di klia2, dia terkejut apabila melihat keadaan di situ sesak dan dipenuhi orang ramai yang sedang beratur menunggu giliran.“Aiman terpaksa beratur bermula jam 11.30 pagi dan ia mengambil masa sehingga 1.00 tengah hari untuk menunggu gilirannya,” katanya kepada MalaysiaNow.“Saya terkejut apabila Aiman memaklumkan jawapan petugas kaunter bahawa dia tidak boleh menaiki pesawat kerana sudah terlambat.”Menurut Yadawwiyyah, Aiman kemudian diminta pergi ke sebuah kaunter khas yang menguruskan masalah yang dihadapinya, malah dia perlu beratur sehingga dua jam sebelum berkesempatan bercakap dengan petugas di kaunter itu.“Pada ketika ini, saya tiada pilihan selain memandu ke klia2 dari Lapangan Terbang Antarabangsa Senai untuk mengambil anak saya,” katanya dan menambah dia tiba ke klia2 pada jam 4.30 petang.“Dalam perjalanan, saya berhubung dengan seorang pegawai perkhidmatan pelanggan mewakili AirAsia untuk menuntut bayaran balik dan dia memaklumkan bahawa syarikat itu akan menguruskannya.”Mengulas lanjut, Yadawwiyah mengakui dia tidak mampu lagi menahan sabar dan terus memarahi petugas di kaunter AirAsia selain meminta penjelasan berhubung insiden yang dihadapi anaknya.“Kami tunggu di klia2 sampai ke Maghrib tetapi tiada penjelasan yang munasabah, malah ramai dalam kalangan penumpang di situ saling berkongsi pengalaman masing-masing.“Keadaan ini sangat mengecewakan. Kami terus beredar pulang dan sampai ke rumah pada jam 2.00 pagi kerana saya memandu perlahan dan singgah ke beberapa tempat untuk makan,” katanya.Disebabkan insiden itu, Yadawwiyyah berkata, dia dan keluarganya terpaksa sambut Aidilfitri pada hari raya kedua.KeselamatanSementara itu, William Cheah dari Semporna menyifatkan pertukaran masa penerbangan oleh AirAsia sebagai “menyusahkan” kerana waktu penerbangan yang dipilihnya adalah bersebab.Dia berkata, tarikh penerbangan yang ditempah pada 9 Mei, pada mulanya dijadual berlepas pada jam 3.40 petang, sebelum ia ditunda kepada 11.30 malam.“Saya pilih waktu itu adalah kerana faktor keselamatan. Penerbangan ini adalah untuk dua gadis remaja bawah jagaan kami berusia 17 dan 14 tahun,” katanya ketika dihubungi MalaysiaNow.Cheah berkata, mereka berada di Semporna, Sabah kerana bercuti dan melakukan kerja-kerja khidmat masyarakat.“Masalah utama yang kami hadapi bertolak ke lapangan terbang pada waktu malam kerana keadaan jalan dari Semporna ke Tawau agak membimbangkan pada waktu malam,” katanya.“Malah, penjaga sah mereka yang merupakan seorang ibu tunggal terpaksa mengambil mereka di Kuala Lumpur pada jam 4 pagi seorang diri dan keadaan ini amat membimbangkan.”“Sebab itu kami pilih penerbangan pada jam 3 petang.”Tambah Cheah, walaupun dimaklumkan penerbangan dua gadis itu ditunda sehingga jam 11.30 malam, pesawat mereka sebenarnya tiba pada jam 1 pagi.“Mereka selamat sampai ke rumah pada jam 5 pagi, tetapi anak sulungya itu harus pergi ke sekolah dua jam kemudian,” tambahnya.Sementara itu, usaha MalaysiaNow mendapatkan maklum balas AirAsia berhubung isu ini masih tidak berjaya apabila pihak syarikat tersebut belum memberikan maklum balas.“Kami akan maklumkan sekiranya ada perkembangan,” kata jurucakap AirAsia kepada MalaysiaNow.Dalam pada itu, Suruhanjaya Penerbangan Malaysia (Mavcom) semalam berkata pihaknya sedang menyiasat syarikat penerbangan yang membuat perubahan jadual penerbangan tanpa memberi notis yang mencukupi, selepas menerima pelbagai aduan daripada penumpang sepanjang tempoh perayaan.Mavcom berkata pihaknya sudah mengarahkan syarikat-syarikat penerbangan untuk menyerahkan semua data berhubung gangguan jadual penerbangan dari 29 April hingga 9 Mei 2022.Suruhanjaya itu turut berkata sekiranya penerbangan yang dijadualkan semula tidak memenuhi tujuan perjalanan pengguna, bayaran balik tiket perlu dibuat oleh syarikat terlibat.Isu tersebut mendapat perhatian Menteri Perdagangan Dalam Negeri dan Hal Ehwal Pengguna Alexander Nanta Linggi di mana beliau menggesa kementerian pengangkutan dan Mavcom mencari penyelesaian segera terhadap isu berkait AirAsia tersebut.Sementara AirAsia dalam sebuah kenyataan telah memohon maaf kepada penumpang yang mengalami kesulitan akibat penjadualan semula beberapa penerbangan akibat peningkatan permintaan mendadak pada musim perayaan Aidilfitri tahun ini.


Kes harian catat 2,450 jangkitan, 5 lagi terkorban

2,450 kes baru Covid-19 direkodkan semalam menjadikan jumlah keseluruhan sebanyak 4,965,66 kes.
Sebanyak 3,000 pesakit turut dilaporkan sembuh, menjadikan jumlah keseluruhan kes sembuh sebanyak 4,901,917.
Ketika ini, 27,156 kes aktif direkodkan di mana 25,217 atau 92.9% daripadanya menjalani kuarantin kendiri.
Tiada pesakit di pusat kuarantin sementara 1,848 (6.8%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 91 kes dan 63 daripadanya memerlukan bantuan alat pernafasan.
Lima lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,593 orang.


Pertandingan 3 penjuru PRU15 rugikan politik Melayu-Islam, kestabilan negara

Tiga badan bukan kerajaan (NGO) ahli akademik dan profesional iaitu PertubuhanIntelektual Negara (Pintar, Ikatan Ilmuwan Nasional (Ilmuwan) dan QGenAnalysts (QGA) telah berkerjasama menganalisa senario pertembungan dua penjuru (PN+BN vs PH) dan tiga penjuru (PN vs BN vs PH) berserta keputusan kajian lapangan yang dibuat sepanjang Jun hingga Disember 2020.Kawasan kajian mengambil kira negeri utara, pantai barat, pantai timur dan selatan.Ia juga dilakukan di Dewan Undangan Negeri (DUN) dan Parlimen yang mempunyai komposisi kaum menyamai peratus nasional iaitu 60 hingga 70% Melayu, 20 hingga 30% Cina dan 5 hingga 10% India.Persampelan secara kluster pelbagai peringkat dibuat dengan menggunakan kaedah kajiantinjauan di lapangan secara rawak serta bilangan responden yang digariskan untuk mencapai ketepatan keputusan 95%.Ia juga kaedah terbaik dengan kebolehpercayaan tertinggi berbanding kaedah lain seperti panggilan telefon ataupun kajian maya.Analisa senario pertembungan dua atau tiga penjuru ini dibuat setelah mengambil kirasituasi politik semasa apabila berlaku pergeseran di antara parti teras Melayu-Islam di pihak kerajaan iaitu Umno dan Bersatu.Dengan menjadikan keputusan Pilihan Raya Umum ke-14 (PRU14) di semua Parlimen dan penerimaan semasa pengundi melalui kajian lapangan, hasil analisa menunjukkan beberapa perkara berikut:Senario 1: PN+BN vs PHPN+BN berpotensi untuk memperolehi dua pertiga majoriti di Parlimen.Senario situasi terbaik (best case scenario) menunjukkan PN+BN akan berjaya memenangisehingga 162 kerusi Parlimen berbanding PH yang hanya mampu bertahan di 60 kerusi.Dalam masa yang sama, PN+BN akan berjaya mengembalikan majoriti Islam dan Melayu di Parlimen yang hilang pasca PRU14.Sekitar 130 kerusi akan diwakili oleh wakil rakyat Islam-Melayu.Gabungan PN+BN juga akan berjaya menambah kawasan Parlimen bandar sehingga 20 kerusi.60 kerusi PH pula didominasi 39 kerusi DAP, 13 PKR dan selebihnya parti-parti gabungan PH yang lebih kecil.Analisa ini bertepatan dengan majoriti maklumbalas rakyat yang dikumpul di dalamkajian lapangan.Mereka bersedia memilih sebuah gabungan politik yang kuat, stabil dan inklusif (PN+BN) berbanding satu gabungan yang dilihat eksklusif (Umno+PAS) ataupun yang didominasi oleh kaum bukan majoriti (PH).Populariti PN+BN sebagai gabungan yang berteraskan kaum majoriti iaitu Melayudan disertai oleh Bumiputera Sarawak, Sabah dan parti-parti kaum Cina dan Indiadilihat oleh rakyat mampu mengekalkan keharmonian dan lebih stabil serta baik untukpertumbuhan ekonomi.Faktor penarik kepada PN+BN ini juga berkait dengan persepsi rakyat kepada keunikan parti teras gabungan tersebut iaitu mengutamakan kebajikan rakyat (Bersatu), berintegriti tinggi (PAS) dan berpengalaman dalam pentadbiran (Umno).Walau bagaimanapun, perkembangan politik mutakhir ini memperlihatkan timbulkemungkinan untuk berlaku pertembungan lebih daripada dua penjuru.Pergeseran antara Umno dan Bersatu secara khususnya dibimbangi boleh membawa kepada perkara tersebut.Senario 2: PN vs BN vs PHJika pertandingan tiga penjuru, hasil analisa mendapati situasi Parlimen tergantung bakal berlaku.PN yang telah didaftarkan oleh dua parti teras Melayu Islam (Bersatu+PAS) dijangka memperolehi 72 kerusi, BN 51 kerusi dan PH 99 kerusi.Pertembungan tiga penjuru ini menatijahkan tiada mana-mana gabungan yang akan membentuk majoriti mudah 112 kerusi.Walaupun ada kemungkinan PN dan BN bersetuju untuk bergabung selepas PRU, namun jumlah kerusi akan turut berkurang dengan drastik berbanding dua penjuru.Kedudukan kerusi yang sama dengan situasi sekarang bakal terbentuk.Malah analisa di atas berisiko berkeputusan lebih rendah untuk PN dan BN kerana iabertentangan dengan kehendak rakyat di dalam kajian lapangan yang lebih meyakinisatu gabungan yang stabil dan kukuh sebelum membuat pengundian dan bukannyaselepas PRU15.Disamping itu juga, kerusi Islam-melayu juga tidak akan mencapai majoriti.Paling tinggi mungkin sekitar 104 kerusi sahaja.Ia juga mengembalikan keputusan mirip PRU14 di mana PH menjadi gabungan terbesar bertunjangkan DAP yang akan memiliki sekurang-kurangnya 41 kerusi.Tarik-menarik ahli Parlimen akan berlaku dan akan merosakkan keyakinan rakyat serta pelabur dalam waktu kritikal untuk bersatu hati memulihkan ekonomi dan kemakmuran negara pasca wabak Covid-19.Antara kesimpulan lain hasil daripada kajian lapangan termasuklah persepsi pengundi di dalam Pilihanraya Negeri Sabah mendapati:1. Ciri-ciri berintegriti tinggi, tiada salahguna kuasa dan tidak rasuah menjadi pilihanutama pengundi Melayu diikuti oleh inisiatif pemulihan ekonomi.Pengundi Cina dan India pula meletakkan pemulihan ekonomi sebagai keutamaan dan diikuti oleh integriti tinggi, tiada rasuah dan salah guna kuasa.2. PN+BN dilihat lebih diyakini sebagai gabungan yang berintegriti kerana iagabungan baru yang tiada bebanan imej lepas.Dalam kajian lapangan, rakyat menyatakan kelebihan BN adalah pengalaman dalam berkerajaan, namun masih dianggap mempunyai isu integriti, rasuah serta salahguna kuasa.Persepsi ini turut dikaitkan dengan prestasi BN di Sabah yang bertanding lebih banyak kerusi berbanding PN, tetapi memperolehi kemenangan yang sangat kurang berbanding PN walaupun bersama-sama di dalam satu Gabungan Rakyat Sabah.Daripada 41 kerusi yang ditandingi, BN hanya memenangi 14 kerusi berbanding PN (17 kemenangan daripada 29 kerusi).3. Perkembangan pengundi atas pagar, condong non-partisan dan lebih terbuka semakin tinggi peratusnya.Kelompok pengundi ini yang terdiri daripada orang muda berumur bawah 35 tahun, berpendidikan tinggi atau bekerjaya profesional akan berperanan penting di dalam PRU15 terutamanya mereka yang mendaftar sebagai pengundi kali pertama.Kelompok ini meletakkan peratus yang amat tinggi kepada integriti sebagai faktor calon dan boleh menjadi penentu gabungan mana yang akan diundi sama ada PN, BN atau PH jika berlaku pertembungan tiga penjuru.Merujuk kepada analisa dan kajian lapangan yang dijalankan, amat jelas ia menunjukkan kepentingan parti teras Islam Melayu iaitu Umno, PPBM dan PAS untuk duduk semeja dan bersetuju untuk hanya bertanding dua penjuru di dalam PRU15 demi keharmonian dan kestabilan negara.Ia sekali gus memberi keyakinan kepada rakyat pelbagai kaum serta pelabur untuk kembali giat dan fokus di dalam pemulihan ekonomi pasca Covid-19.Sebaliknya, pertembungan 3 penjuru akan mengheret negara ke dalam kancah ketidakstabilan yang memudaratkan segenap lapisan rakyat dan membantutkan usaha pemulihan ekonomi yang terjejas teruk. PPBM dan PAS harus menghormati Umno sebagai parti terbesar kaum majoriti Melayu di dalam pembahagian kerusi.Namun, Umno pula perlu berlapang dada dan berjiwa besar dengan tidak menekan serta menuntut peruntukan kerusi yang tidak munasabah.Ini kerana pilihan rakyat yang meletakkan ciri integriti sebagai keutamaan undi dan beban imej negatif yang masih dilihat ada pada kepimpinan Umno boleh menjadi risiko kepada gabungan PN+BN jika tidak diuruskan dengan baik.Malah risiko itu dijangka lebih buruk untuk Umno/BN jika mereka bertindak bersendirian yang membawa kepada pertembungan 3 penjuru.Analisis ini selari dengan kenyataan penganalisis politik mendiang Hoo Ke Ping, baru-baru ini.Beliau menjangkakan PRU15 ini menyaksikan jika Umno, PAS dan Bersatu bergabung, mereka akan kekal memerintah dan mendominasi menerusi pentadbiran yang disifatkan sebagai kerajaan perpaduan dalam kepelbagaian.Profesor Mohd Roslan Mohd Nor merupakan presiden Pertubuhan Intelektual Negara (Pintar)* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Pemimpin PH persoal ‘rombongan Umno’ ikut lawatan PM ke Kedah

Perdana Menteri Ismail Sabri Yaakob menerima kritikan pemimpin Pakatan Harapan (PH) dan pengguna media sosial selepas beberapa gambar tersebar menunjukkan beliau dan segerombolan pemimpin Umno menaiki kapal terbang rasmi beberapa jam selepas beliau memulakan tugas di Pejabat Perdana Menteri semalam.Difahamkan Ismail menaiki kapal terbang ke Kedah dalam program lawatan terhadap mangsa banjir hujung minggu lalu.Gambar  menunjukkan selain Ismail, beberapa pemimpin Umno berada dalam jet itu seperti bekas menteri besar Kedah Mahdzir Khalid, Ahli Majlis Kerja Tertinggi Umno Tajuddin Rahman, Ahli Parlimen Kuala Krau Ismail Mohamed Said dan beberapa individu lagi.Ekoran itu, ramai yang mempersoalkan mengapa ramai orang menyertai perdana menteri dalam kapal terbang tersebut, sambil turut mengecam sikap pemimpin Umno yang tidak sensitif terhadap kesusahan ekonomi yang dihadapi orang ramai ketika ini.Antara yang mengecam tindakan foto yang tersebar itu adalah Naib Presiden Amanah Mahfuz Omar.Dengan nada sinis, Mahfuz mengatakan beliau berbangga dengan konsep keluarga Malaysia yang berjaya ditonjolkan Ismail.“Alhamdulilah ‘keluarga’,” kata ahli Parlimen Pokok Sena itu.Sementara itu, dengan nada yang sama aktivis PKR Hasmi Hashim turut mempersoalkan apakah dengan tularnya gambar itu, Anwar Ibrahim juga akan dipersalahkan seperti sebelum ini.“Umno rebut kuasa, yang salah Anwar. Ismail naik jet ramai-ramai, yang salah Anwar Ibrahim, demikianlah,” katanya dalam ciapan di Twitter kritikan yang dihadapi Anwar selepas gagal mendapatkan sokongan majoriti untuk menjadi perdana menteri.Pengerusi Amanah Kedah Ismail Salleh turut menyindir keluarga besar yang terlihat dalam gambar tersebut.“Meriahnya satu keluarga besar dalam satu jet,” katanya.Selain mereka bertiga ramai warga maya turut mengecam tindakan tersebut yang didakwa tidak sensitif dengan perkembangan semasa.Semalam, Ismail mengumumkan RM75 juta sebagai dana khas sebagai bantuan untuk membaiki infrastruktur dan kemudahan awam di Yan dan Merbok susulan banjir di Gunung Jerai Rabu lalu.Ismail yang merupakan naib presiden Umno dilantik untuk menggantikan Muhyiddin Yassin yang meletakkan jawatan selepas memperoleh majoriti rapuh selepas ahli-ahli Parlimen Umno diketuai Ahmad Zahid Hamidi dan Najib Razak menarik sokongan terhadap beliau.


Ali Biju kotakan janji, berkempen bantu calon GPS di Krian

Walaupun agak janggal untuk seorang calon yang bertanding pada Pilihan Raya Negeri (PRN) Sarawak ke-12 berkempen bagi calon lain di Dewan Undangan Negeri (DUN) yang sama namun hakikatnya, itulah yang berlaku di kerusi Krian.Ali Biju, penyandang kerusi itu yang sudah mengumumkan menarik diri daripada bertanding sebagai calon Bebas, mengotakan janjinya membantu calon Gabungan Parti Sarawak (GPS) Friday Belik dengan mula berkempen di empat rumah panjang semalam dan meminta penduduk jangan memangkah atau mengundi beliau pada 18 Disember ini.Ali hadir bersama Friday dan Pengerusi Bersatu Sarawak Senator Jaziri Alkaf Abdillah Suffian di  Rumah Panjang Chunggat, Munggu Ubah, yang merupakan kubu kuat beliau dan terletak kira-kira 40 minit dari Pekan Saratok, dan menyampaikan “amanat” selama hampir 40 minit dalam bahasa Iban kepada penduduk.Ali, yang juga Naib Pengerusi Bersatu Sarawak, mengakhiri amanat itu dengan meminta penyokong beliau di Krian menyokong calon GPS dengan berkata : “Kita mesti memenangkan calon GPS, dia tidak boleh kalah.”Rata-rata penghuni rumah panjang itu memahami tujuan Ali bahkan dilihat bersedia menerima keputusan wakil rakyat mereka menarik diri daripada pertandingan empat penjuru di DUN Krian.Ali turut ditanya tidakkah beliau berasa janggal berkempen untuk calon lain di kubu kuatnya.“Perasaan janggal itu ada, tapi kita perlu melihat kerangka besar untuk Krian, Saratok dan Malaysia. Memang rasa janggal mula-mula dan penyokong pun susah terima, daripada yakin dengan kemenangan dan tiba-tiba mengundur diri (daripada bertanding), memang rasa janggal.“Namun kita perlu atasi kejanggalan ini, saya tidak ada perasaan apa-apa pun kecuali untuk memenangkan calon GPS. Itu sasaran kita, kalau kita menang kita semua gembira dan lupakan episod kejanggalan ini,” katanya yang kelihatan tenang dan bersungguh-sungguh semasa berkempen.Isnin lepas, beliau membuat kejutan apabila tampil bertanding sebagai calon bebas di Krian, bertentangan dengan pendirian Presiden Bersatu Muhyiddin Yassin yang memutuskan bahawa parti tersebut tidak bertanding pada PRN kali ini sebaliknya memberi sokongan kepada GPS.Bagaimanapun, Ali akhirnya mengumumkan menarik diri atas alasan keputusan itu adalah bagi memelihara muafakat dan memperkukuh hubungan antara Perikatan Nasional dan GPS sekali gus menyaksikan beberapa pemimpin gabungan politik tersebut meminta beliau menerangkan keadaan sebenar kepada pengundi.Walaupun nama Ali secara rasminya masih tersenarai di kertas undi, pertandingan sebenar bagi merebut kerusi DUN Krian kini membabitkan Friday, Musa Dinggat daripada Parti Sarawak Bersatu (PSB) dan Danny Kuan daripada Parti Bumi Kenyalang (PBK).Friday pula amat menghargai tindakan timbalan menteri tenaga dan sumber asli itu yang membantunya berkempen terutama di kawasan kubu kuat Ali sendiri justeru memberi indikasi kepada keikhlasan beliau untuk membantu calon GPS tersebut menang dalam PRN ini.“Hari ini kami sama-sama memberi penjelasan apa yang berlaku dua tiga hari lepas untuk kita mendapatkan keyakinan daripada penyokong beliau dan penyokong saya supaya dapat kita membuahkan hasil untuk sokong GPS pada pilihan raya kali ini,” katanya.Jaziri Alkaf pula berkata tindakan Ali menunjukkan kematangan politik yang menyaksikan GPS dan Bersatu bergabung tenaga bagi memastikan kemenangan gabungan politik diterajui Abang Johari Openg itu.


Najib tukar peguam saat akhir menjelang rayuan kes penyelewengan dana SRC

Bekas perdana menteri Najib Razak membuat pertukaran peguam bagi mewakili beliau menjelang rayuan akhirnya terhadap sabitan dan hukuman bagi pertuduhan menyelewengkan RM42 juta dana SRC International.
Tindakan Najib menggantikan peguam utamanya, Muhammad Shafee Abdullah, diambil selepas Mahkamah Tinggi menolak permohonan Peguam Diraja UK Jonathan Laidlaw untuk mewakili bekas perdana menteri itu dalam rayuannya.
Firma guaman Shafee Shafee & Co berkata dalam suratnya kepada Mahkamah Persekutuan bahawa Najib menggugurkan beliau daripada mewakilinya dalam kes tersebut, lapor Malay Mail.
"Melalui surat yang sama, perayu memaklumkan beliau melantik Tetuan Zaid Ibrahim Suffian, TH Liew & Partners sebagai peguam," tambahnya dalam surat yang dipetik dalam laporan itu.
Mahkamah Persekutuan menetapkan 10 hari pada Ogos untuk mendengar rayuan Najib terhadap sabitan dan hukuman penjaranya bagi kes penyelewengan dana syarikat tersebut.
Najib disabitkan hukuman pada 2020 bagi kesalahan jenayah pecah amanah, salah guna kuasa dan pengubahan wang haram dalam penyelewengan RM42 juta dana SRC International.
Dalam penghakiman tersebut, beliau dijatuhi hukuman penjara selama 12 tahun dan denda RM210 juta, ia kemudiannya dikekalkan oleh tiga hakim Mahkamah Rayuan secara sebulat suara pada Disember tahun lalu.
Ketika menolak rayuan Najib, hakim Mahkamah Rayuan menyifatkan pemindahan RM42 juta dari SRC International ke dalam akaun peribadinya sebagai perbuatan yang “memalukan negara".
Pada 31 Mei, Najib memfailkan permohonan untuk membenarkan Laidlaw mewakilinya dalam rayuan sabitannya atas beberapa alasan, termasuk kelayakan, pengalaman dan kepakaran khasnya yang tidak terdapat dalam kalangan peguam di Malaysia.
Bagaimanapun, Mahkamah Tinggi Kuala Lumpur berkata Laidlaw gagal menunjukkan beliau mempunyai kelayakan dan pengalaman bagi mengendalikan pertuduhan terhadap Najib.
Hakim juga berkata Laidlaw juga gagal menunjukkan peguam tempatan tidak mempunyai keupayaan atau kelayakan khas bagi mengendalikan rayuan tersebut.


Keputusan peperiksaan

Berita mula tersebar melalui cerita mulut : “Keputusan Higher School Certificate (HSC) akan keluar.”
Sudah hampir empat bulan menunggu.
Berita ini entah dari mana puncanya.
Daripada apa yang aku dengar kalau hendak tahu cepat, wajib datang sendiri bertanya di Pejabat Peperiksaan di Jabatan Pelajaran.
Pejabat ini sebuah bangunan kolonial tidak jauh dari Stesen Kereta Api Kuala Lumpur.
Terletak di arah jalan ke Brickfields.
Maklumat tentang peranan bangunan ini diketahui baik oleh pelajar yang sedang menunggu “result exam”.
Daripada apa yang aku faham, ramai yang menunggu keputusan HSC selalu datang bertanya-tanya.
Terutama mereka yang tinggal di sekitar Kuala Lumpur.
Aku tahu tentang  peranan bangunan ini dari Fauzi Daud.
Anak pegawai kerajaan yang  tinggal di Petaling Jaya.
Ghani datang dari Batu Pahat. Aku datang dari Jelebu.
Kami menumpang di rumah kakak aku di Lapangan Terbang Sungai Besi di Kuala Lumpur.
Pagi esoknya Ghani dan aku bertandang ke rumah Fauzi di Petaling Jaya (PJ).
Rumah Fauzi tidak jauh dari pekan PJ.
Kami merayau dalam pekan PJ sebelum mengambil bas Sri Jaya berwarna putih biru untuk ke Foch Avenue.
Tujuan kami untuk ke bangunan Pejabat Peperiksaan.
Dalam bas dari PJ aku  budak kampung tercengang melihat rumah-rumah banglo batu yang indah menarik.
Halaman berumput hijau dengan pokok-pokok bunga tersusun indah.
“Satu hari nanti, one day aku nak juga sebuah,” Fauzi bersuara memasang niat untuk memiliki sebuah banglo satu masa nanti.
Dari Foch Avenue kami menapak ke Pejabat Peperiksaan.
Kami sampai sebelum jam 4.00.
Aku ternampak ada beberapa pelajar lelaki keluar dari bangunan.
“Kau masuk, kami tunggu di luar.”
Aku meminta Fauzi bertanya keputusan HSC kami.
“Nak kata apa?” Fauzi bertanya.
“Nama Ghani, nama kau, nama aku dari MCKK. Tanya results.” Aku menjelaskan.
Ghani dan aku menunggu Fauzi di bawah pokok besar di tepi bangunan.
Aku sendiri tidak berani masuk bertanya.
Hati aku berdebar-berdebar. Lulus atau gagal.
Ini sama seperti pengalaman aku ketika menunggu keputusan Senior Cambridge (SC) tahun 1968 dulu di Sekolah Menengah Undang Jelebu (SMUJ).
Tak sampai 10 minit Fauzi keluar dari bangunan.
Dia kelihatan selamba seperti tidak ada apa-apa yang mencemaskan.
“Herman, kau ada dapat A. Ghani, satu prinsipal.. aku full cert tapi hanya cukup makan.” Fauzi memberi penerangan.
Ghani sudah bersedia mendengar keputusan.
Malah dari awal lagi Ghani sudah memasang niat untuk masuk Maktab Perguruan Pulau Pinang.
“Herman, kau ada A, C, E, O...tapi GP gagal tak full cert, tapi result kau lebih baik dari aku.”Fauzi menjelaskan.
Rupa-rupanya aku gagal kertas General Paper (GP).
Aku tidak tahu kenapa Bahasa Inggeris aku malap ketika menulis jawapan pada hari peperiksaan.
Kami menapak pulang menuju ke Perhentian bas Sri Jaya di tepi Sungai  Klang.
Kami melintas masuk di bawah jejambat Masjid Negara menuju ke perhentian bas.
Aku ingat lagi bulatan itu.
Aku ingat lagi perbualan kami di bawah jejambat ini.
Di tepi bulatan kami berhenti menapak sebentar.
Aku melihat Ghani. Fauzi dan aku gembira kerana berjaya. Dia gagal.
Aku  faham perasaan Ghani yang hanya mendapat satu  prinsipal.
“Aku akan jadi guru di Penang. Herman, Fauzi... kau nak masuk U mana?” Ghani bertanya.
“UM... first choice,” Fauzi menjawab.
“Aku pun sama, kalau dapat masuk UM bila masuk UM aku nak join masuk Kelab Sosialis,” Aku menjawab.
“Apa Herman? Kau nak masuk Kelab Sosialis? Mana kau tahu ada kelab itu?” Ghani agak terperanjat.
“Ada, aku ada baca dalam akhbar Mahasiswa Negara. Kau lupa Arif yang  jual?” Penerangan ringkas dari aku.
Aku tidak akan melupakan petang itu.
Aku tidak akan melupakan bulatan di bawah jejambat itu.
Ghani hendak menjadi guru.
Fauzi nak memiliki banglo. Aku nak menjadi anggota Kelab Sosialis UM.
Tiga “budak koleq”, tiga anak muda yang baru menerima keputusan HSC sedang menyimpan tiga harapan masa depan untuk menjalani kehidupan baru.
Dua hari kemudian keputusan HSC disiarkan dalam akhbar Utusan Melayu, Berita Harian dan New Straits Times.
Nama aku tidak keluar kerana aku tidak mendapat “full certificate”, aku gagal dalam GP.
Balik di kampung aku mengisi borang untuk melamar masuk ke universiti.
UM pilihan pertama, Universiti Pulau Pinang pilihan kedua dan Universiti Kebangsaan Malaysia (UKM) pilihan akhir.
Ketika mengisi borang aku tidak tahu mengapa aku perlu mendapat tandatangan Tok Penghulu atau Pegawai Daerah walhal aku mendapat kelulusan dari Cambridge University.
Kemudian aku terbaca berita tentang UM dari Utusan Melayu.
Untuk kemasukan pelajar baru sesi 1971/72  ke UM wajib lulus satu peperiksaan Bahasa Melayu (BM).
Ini kerana UM pada tahun 1971 sudah mula menggunakan BM sebagai salah satu bahasa pilihan dalam kuliah dan dalam peperiksaan.
Aku merasa agak pelik kerana aku mendapat A dalam kertas BM.
A1 untuk Sastera. A1 untuk Percakapan, A1 untuk Bahasa.
Dari Utusan Melayu ada disenaraikan pusat yang akan mengadakan peperiksaan.
Aku akur dan tanpa banyak songel.
Aku mendaftar untuk mengambil satu lagi peperiksaan BM untuk masuk ke UM.
Peperiksaan akan diadakan di Methodist Boys School di Jalan Pudu, Kuala Lumpur.
Aku lulus.
Pada tahun 1971 setiap negeri termasuk Sabah dan Sarawak ada memberi biasiswa untuk pelajar yang menyambung belajar ke universiti.
Nilai biasiswa berbeza-beza.
Dari apa yang aku dengar biasiswa  paling lumayan ialah biasiswa dari Sabah.
Sebagai anak kelahiran Negeri Sembilan aku melamar biasiswa kerajaan negeri.
Aku terikat dengan janji.
Setelah selesai lulus ijazah aku wajib menyambung Diploma Pendidikan untuk menjadi tenaga guru di Negeri Sembilan.
Jujur aku katakan bahawa aku tidak ambil pot sangat apakah aku akan menjadi guru atau menjadi DO.
Perkara kerja ini tidak pernah terlintas dalam kepala aku.
Yang jelas aku hendak masuk Fakulti Sastera UM.
Bila diterima masuk UM aku nak melamar untuk menjadi ahli Kelab Sosialis.
Surat sampai dari UM ke alamat  Hishamuddin Rais di Batu 2 ½  Kampung Chenor, Kuala Klawang, Jelebu, Negeri Sembilan.
Rumah kampung tidak ada nombor. Surat di UM ini aku pungut di Kedai Kopi Makcik Yan.
Jawapan dari UM menggembirakan.
Aku diterima untuk menjadi pelajar UM sesi 1971/72.
Sebagai pelajar baru masuk tahun satu aku diberi pilihan untuk tinggal di asrama dalam kampus.
Kolej-kolej ini mengiklan kehebatan masing masing.
Kolej Pertama kolej campuran lelaki dan perempuan.
Kolej Kedua kolej hebat  dalam bidang sukan.
Kolej ini khusus untuk pelajar lelaki sahaja. Kolej Ketiga dan Keempat khusus untuk pelajar perempuan sahaja.
Kolej Kelima kolej campuran.
Aku mendaftar untuk masuk ke asrama Kolej Kelima. Kolej ini mengiklankan: “Dua minggu sekali ada forum politik dan hal ehwal semasa.”
Aku terus membuat pilihan.
Pilihan pertama Kolej Kelima. Pilihan kedua Kolej Kelima dan pilihan ketiga juga sama.
Aku tidak mahu memasuki kolej lain selain dari Kolej Kelima. Forum politik dan hal ehwal semasa menjadi sasaran aku.
Borang biasiswa Negeri Sembilan sudah aku isi.
Aku perlu ada penjamin. Emak aku mencadangkan agar Cikgu Zainal menjadi penjamin.
Cikgu Zainal ini adalah guru besar Sekolah Kebangsaan Amar Penghulu di mana Cikgu Zaleha Sidek juga sama mengajar.
Tahun 1971 aku difahamkan hanya empat orang termasuk aku yang diterima masuk ke universiti.
Masuk menyambung belajar ke universiti amat “rare”.
Hanya yang terpilih sahaja yang berjaya menjejakkan kaki ke menara gading.
Emak, abah, mak long, pak long, Wan Timah dan kaum keluarga semua gembira dengan berita aku akan masuk universiti.
Seminggu sebelum aku pindah rumah ke Kolej Kelima keluarga aku membuat kenduri kesyukuran dan doa selamat.
Kaum keluarga sekampung termasuk warga surau datang makan kenduri dan berdoa untuk keselamatan aku di wilayah yang baru.
“Icham, ni air doa selamat malam tadi. Kau mandi dengan air ini, mula di kepala.” Mak long aku memberi arahan.
Aku ingat lagi dengan hati terbuka aku ambil botol berisi air itu dan pergi ke perigi.
Pagi itu aku mencurahkan air doa selamat bermula di kepala kemudian ke seluruh badan.
Sehari sebelum bergerak ke Kuala Lumpur Mak aku beri arahan.
“Gi jumpa Cikgu Zainal, dia nak jumpa kau.”
Aku pinjam Lambretta abah aku dan pergi ke Sekolah Amar Penghulu.
Aku bertemu Cikgu Zainal dalam bilik guru besar.
“Belajar betul dengan baik, bukan semua orang dapat pergi universiti. Kau anak Jelebu, bangga masuk universiti.” Nasihat Cikgu Zainal penjamin biasiswa aku.
“Terima kasih cikgu.”
Aku menghulur tangan bersalaman tanda hormat.
Masuk Cikgu Ibrahim.
“Ha Isham, nak masuk universiti, tahniah tahniah. Sana kamu bebas nanti.”
Dia menepuk bahu aku sambil ketawa. Kami bersalaman dan aku beredar.
Esoknya kami sekeluarga berkereta ke Kuala Lumpur.
Mereka menghantar aku ke Universiti Malaya.
Epilog 1:
Ghani Osman atau Abdga menyambung pelajaran ke Maktab Perguruan Pulau Pinang. Setelah 20 tahun berkelana bila aku pulang Ghani sudah menjadi Prof Madya Dr Ghani Osman.
Ghani mengajar matematik di UiTM Shah Alam.
Epilog 2:
Hatta Shahrom tidak dapat masuk universiti.
Dia menyambung belajar Taylor College. Kemudian menyambung pelajaran di Mesir. Menjadi doktor perubatan.
Epilog 3:
Ibrahim Yok atau Ibrahim Salleh masuk ke Fakulti Sains, Universiti Pulau Pinang.
Epilog 4:
Anwar Wabbit atau Anwar Rahim diterima sebagai pelajar Fakulti Pertanian Universiti Malaya.
Epilog 5:
Hamid Samad masuk Fakulti Ekonomi Universiti Malaya.
Epilog 6:
Mahmud Awang Kecik sambung pelajaran ke Universiti Surabaya.
Menjadi doktor pakar jantina di Ampang Puteri.


Pembunuhan pengasas Ambank, mahkamah kekal hukuman mati pesalah

Mahkamah Persekutuan hari ini mengekalkan sabitan dan hukuman mati seorang bekas pemandu trak tunda bagi kesalahan membunuh pengasas Arab-Malaysian Bank (AmBank) Hussain Ahmad Najadi pada 2013.Panel tiga hakim diketuai Presiden Mahkamah Rayuan Rohana Yusuf turut mengekalkan hukuman penjara 18 tahun yang dijatuhkan ke atas Koong Swee Kwan bagi kesalahan cuba membunuh isteri Najadi iaitu Cheong Mei Kuen.Turut bersidang Hakim-Hakim Mahkamah Persekutuan Abdul Rahman Sebli dan Hasnah Mohammed Hashim.Dalam penghakimannya, Rohana berkata pembelaan Koong telah diberi pertimbangan sewajarnya oleh Mahkamah Tinggi namun bukti terhadapnya amat kukuh dan meyakinkan.Peguam Hisyam Teh Poh Teik, yang mewakili Koong, berkata jalan terakhir anak guamnya untuk mendapatkan kebebasan ialah dengan mengemukakan rayuan kepada Lembaga Pengampunan.Koong, 52, yang dikenali sebagai Sei Ngan Chai, telah dijatuhi hukuman mati pada 27 Oktober 2017 kerana membunuh Najadi, 75, selepas kes itu dibicarakan semula.Dia turut dijatuhi hukuman penjara 18 tahun kerana cuba membunuh Cheong.Lelaki itu dituduh melakukan kedua-dua kesalahan di kawasan parkir Kuil Kuan Yin di Lorong Ceylon antara 1.30 tengah hari dan 2 petang pada 29 Julai 2013.Pada 5 September 2014, Hakim Mahkamah Tinggi Kuala Lumpur Mohd Azman Husin telah menjatuhkan hukuman mati ke atas Koong kerana membunuh Najadi dan penjara 18 tahun bagi kesalahan cuba membunuh Cheong.Bagaimanapun, pada 14 Disember 2016, panel lima hakim Mahkamah Persekutuan mengenepikan sabitan terhadapnya dan mengarahkan kes itu dibicarakan semula di Mahkamah Tinggi selepas memutuskan Mohd Azman mungkin berprasangka memandangkan beliau telah mendengar rayuan seorang pemandu teksi, Chew Siang Chee, yang berdepan pertuduhan memiliki pistol dan peluru.Chew dikatakan adalah individu yang memandu kenderaan membawa Koong dari lokasi selepas insiden tembakan itu.Dia telah disabitkan kesalahan dan dihukum penjara 10 tahun oleh Mahkamah Sesyen atas pertuduhan memiliki pistol serta peluru hidup. Bagaimanapun, dia telah dibebaskan oleh Mahkamah Rayuan pada 2015.Perbicaraan semula kes Koong telah didengar oleh Pesuruhjaya Kehakiman Ab Karim Ab Rahman (kini Hakim Mahkamah Tinggi).Terdahulu, Hisyam berhujah bahawa pembelaan anak guamnya tidak dinilai secara adil oleh hakim yang mendengar perbicaraan kes itu seperti dikehendaki undang-undang.Timbalan Pendakwa Raya Tetralina Ahmed Fauzi pula berhujah bahawa sabitan terhadap Koong adalah selamat kerana terdapat bukti yang kukuh serta meyakinkan untuk menyokongnya.Beliau berkata hakim Mahkamah Tinggi telah mematuhi Seksyen 182 Kanun Tatacara Jenayah ketika memutuskan bahawa pendakwaan telah berjaya membuktikan kes itu melampaui keraguan yang munasabah.


Kes harian sekali lagi lepasi 4,000 jangkitan

4,066 kes baru Covid-19 direkodkan hari ini menjadikan jumlah keseluruhan sebanyak 2,840,225 kes.3,559 pesakit juga direkodkan sembuh, menjadikan jumlah keseluruhan pesakit sembuh sebanyak 2,762,608.Dalam pada itu, kes yang memerlukan rawatan di unit rawatan rapi (ICU) adalah sebanyak 131 kes di mana 113 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 65 kes di mana 46 adalah kes Covid-19.Dari 4,066 kes harian yang dilaporkan pada hari ini, 50 kes (1.2%) adalah daripada Kategori Tiga, Empat, dan Lima, dan 4,016 kes (98.8%) lagi adalah terdiri daripada Kategori Satu dan Dua.


Kes harian lepasi 3,400 jangkitan, 4 lagi terkorban

3,410 kes baru Covid-19 direkodkan hari ini menjadikan jumlah keseluruhan sebanyak 4,470,471 kes.Sebanyak 1,430 pesakit turut dilaporkan sembuh, menjadikan jumlah keseluruhan kes sembuh sebanyak 4,408,043.Ketika ini, 26,826 kes aktif direkodkan, dengan 25,414 atau 94.7% daripadanya sedang menjalani kuarantin kendiri.Dalam pada itu, 33 (0.1%) kes kini berada di pusat kuarantin sementara 1,328 (5%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 51 kes dan 34 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.5% dengan kes Covid-19 merangkumi 7.2%.Empat lagi korban dilaporkan menjadikan kes keseluruhan kematian adalah sebanyak 35,602 orang.


SPRM tak dapat sahkan dakwaan Anwar PN terima dana judi

Suruhanjaya Pencegahan Rasuah Malaysia (SPRM) tidak dapat mengesahkan dakwaan parti dalam Perikatan Nasional (PN) menerima sumbangan daripada dana judi pada pilihan raya umum tahun lalu.
Perkara itu dimaklumkan oleh Menteri di Jabatan Perdana Menteri (Undang-Undang dan Reformasi Institusi) Azalina Othman Said dalam jawapan bertulis kepada Ahli Parlimen Pasir Mas dari PN, Ahmad Fadhli Shaari.
Azalina berkata agensi anti rasuah itu menjalankan siasatan terperinci berhubung dakwaan yang dibuat oleh Perdana Menteri Anwar Ibrahim selepas mempengerusikan mesyuarat Kabinet pertamanya Disember lalu.
“Bagaimanapun, SPRM mendapati maklumat terlalu umum dan tiada pihak yang boleh mengesahkan isu ini.
“Justeru, tiada apa-apa fail siasatan dibuka ke atas isu ini,” katanya.
Anwar yang juga ahli Parlimen Tambun membuat dakwaan itu pada 5 Disember tahun lalu.
"Sudah tentu dana itu akan digunakan untuk membiayai pilihan raya tetapi perlu menyemaknya," katanya dipetik The Malay Mail.
PN kemudian menyifatkan tuntutan itu sebagai "fitnah" dan berkata ia sedang mempertimbangkan mengambil tindakan undang-undang.
Pada Persidangan Dewan Rakyat sebelum ini Azalina berkata SPRM sedang mengkaji maklumat berkaitan sebagai asas untuk siasatannya, menjawab Fadhli yang bertanyakan status siasatan.


Isu usul undi percaya, tidak percaya dibahaskan di Parlimen hari ini

Isu berhubung usul undi tidak percaya dan undi percaya terhadap Perdana Menteri Muhyiddin Yassin merupakan antara yang dijangka dibangkitkan dalam sidang Dewan Rakyat, hari ini.Berdasarkan Aturan Urusan Mesyuarat, Hassan Abdul Karim (PH-Pasir Gudang) meminta perdana menteri menyatakan bilakah 25 usul undi tidak percaya dan dua usul undi percaya akan dibentang, dibahas dan diundi di Dewan Rakyat pada sesi Waktu Pertanyaan-pertanyaan Menteri.Wan Hassan Mohd Ramli (PAS-Dungun) pula meminta menteri pelancongan, seni dan budaya menyatakan strategi jangka pendek kementerian bagi memastikan aktiviti pelancongan domestik dapat dioptimumkan semula susulan kebenaran rentas negeri dan daerah oleh Majlis Keselamatan Negara (MKN).Pada sesi soal jawab lisan, Wong Shu Qi (PH-Kluang) membangkitkan persoalan sama ada kerajaan Perikatan Nasional (PN) akan melaksanakan semula Cukai Barang dan Perkhidmatan (GST) atau cukai kekayaan untuk meningkatkan pendapatan kerajaan.Sementara itu, sesi perbahasan dan penggulungan bagi Rang Undang-undang Perbekalan 2021 peringkat Jawatankuasa diteruskan dengan tiga lagi kementerian dijangka menggulung perbahasan.Tiga kementerian berkenaan ialah kementerian belia dan sukan, sumber manusia serta komunikasi dan multimedia yang dijangka hangat ekoran peruntukan bagi agensi Jabatan Hal Ehwal Khas (Jasa) yang menjadi pertikaian kebanyakan ahli Parlimen.Kerajaan sebelum ini bersetuju menjenamakan semula Jasa sebagai Jabatan Komunikasi Komuniti (J-KOM) dengan peranan dan fungsi berbeza.


Pelaksanaan PKPB di Selangor, SOP mukim Klang terbatal

Susulan pelaksanaan perintah kawalan pergerakan bersyarat (PKPB) di seluruh Selangor berkuat kuasa hari ini, prosedur operasi standard (SOP) di mukim Klang yang diumumkan sebelum ini adalah terbatal, kata Menteri Kanan (Keselamatan) Ismail Sabri Yaakob.“Oleh kerana kerajaan telah umumkan PKPB seluruh Selangor dan Selangor termasuk dalam mukim Klang, maka SOP yang diumumkan untuk mukim Klang secara automatik adalah terbatal. Oleh itu, SOP PKPB seluruh Selangor adalah terpakai juga bagi mukim Klang,” katanya pada sidang media secara maya menerusi Facebook Kementerian Pertahanan hari ini.Mengenai penyebaran berita palsu berkaitan Covid-19, beliau berkata setakat hari ini, sebanyak 273 kertas siasatan telah dibuka oleh Polis Diraja Malaysia (PDRM) serta Suruhanjaya Komunikasi dan Multimedia Malaysia (SKMM).Beliau berkata sebanyak 136 kes masih dalam siasatan, 35 kes telah didakwa di mahkamah, 21 didapati bersalah, 13 dalam proses perbicaraan dan 12 diberikan notis amaran.“Pada masa sama, sebanyak 390 penafian dan penjelasan mengenai berita palsu telah diperjelaskan kepada orang ramai oleh Pasukan Respons Pantas (PRP) Kementerian Komunikasi dan Multimedia (KKMM) yang ditubuhkan bagi membantu membendung penyebaran berita palsu berkaitan Covid-19.“Tindakan penguatkuasaan aktif juga sedang dijalankan pada masa ini berdasarkan laporan awam yang diterima,” katanya.


FPDA masih relevan bantu negara hadapi cabaran keselamatan, kata Hishammuddin

Perjanjian Pertahanan Lima Negara (FPDA) masih relevan walaupun selepas 50 tahun penubuhannya.Menteri Pertahanan Hishammuddin Hussein berkata penjanjian itu masih mampu berperanan membantu negara menghadapi cabaran keselamatan pada masa akan datang.“Setiap negara anggota bertekad untuk saling berunding mengenai langkah-langkah yang harus diambil sekiranya berlaku ancaman luar terhadap Malaysia dan Singapura,” katanya ketika menjawab soalan di Dewan Rakyat hari ini.Beliau menjawab soalan Wong Hon Wai (DAP-Bukit Bendera) yang ingin tahu adakah FPDA masih relevan dan bagaimana ia boleh membantu negara menghadapi cabaran kententeraan masa depan.Menjelas lanjut, terbaru, Hishammuddin berkata eksesais bersama Gold 21 diadakan pada 8 hingga 18 Okt lepas di kawasan laut China Selatan dan ruang udara Malaysia dan Singapura.Ia melibatkan 25 pesawat pejuang, enam pesawat sokongan, enam helikopter, 10 kapal maritim, sebuah kapal selam serta lebih 2,600 anggota tentera Malaysia, Singapura, United Kingdom, Australia dan New Zealand.“Gembira untuk saya laporkan di dewan ini bahawa eksesais berjalan lancar dengan jayanya,” katanya.Hishammuddin berkata sejak penubuhannya, negara anggota menjalin kerjasama ketenteraan yang rapat melalui eksesais konvensional bagi tujuan meningkatkan keupayaan negara masing-masing, selain memastikan kebolehoperasian antara tentera negara anggota semasa menghadapi ancaman luar.FPDA yang ditubuhkan pada 1971 merupakan kerjasama pertahanan pelbagai hala kedua tertua di dunia melibatkan Malaysia, Singapura, New Zealand, United Kingdom dan Australia.Matlamat utamanya adalah demi mempertahanakan keselamatan Malaysia dan Singapura.Dalam pada itu, menjawab soalan Wong mengenai pendirian kementerian terhadap Kertas Putih Pertahanan (KPP), Hishammuddin berkata kerajaan masih komited berpegang kepada KPP yang dibentangkan di Parlimen pada Disember 2019.


Buka saingan bagi 2 jawatan tertinggi dalam Umno, kata penganalisis

Penganalisis politik mengkritik cadangan tidak mempertandingkan jawatan presiden dan timbalan presiden, menjelang perhimpunan agung dan pemilihan Umno selepas parti Melayu itu menyertai kerajaan Pakatan Harapan (PH) pimpinan Anwar Ibrahim.
Azizi Safar berkata, faktor sokongan ketua Umno bahagian kepada Ahmad Zahid Hamidi akan menjadi penentu kepada keputusan membuka persaingan dua jawatan itu.
"Berikutan dasar Perdana Menteri Anwar Ibrahim dan PH yang tidak lagi mahu meneruskan pelantikan politik bagi jawatan-jawatan dalam agensi kerajaan, badan berkanun dan syarikat-syarikat berkaitan kerajaan, maka tidak ramai ketua bahagian Umno yang akan 'mendapat habuan agihan harta rampasan perang' pada kali ini pasca Pilihan Raya Umum ke-15 (PRU15).
"Masih bolehkah Zahid 'membeli sokongan' ketua-ketua Umno bahagian dengan tawaran jawatan-jawatan?" katanya kepada MalaysiaNow.
Sebelum ini, Zahid mengumumkan pelantikan semula Ketua Umno Bahagian Machang Ahmad Jazlan Yaakub sebagai pengerusi Felcra.
Namun pelantikan itu ditangguhkan perdana menteri.
Menurut Azizi yang juga bekas setiausaha eksekutif Barisan Nasional (BN) Pulau Pinang, ia satu tamparan buat Umno.
Umno perlu mengadakan pemilihan parti dan perhimpunan agung dalam masa enam bulan selepas pilihan raya, menurut pindaan perlembagaan parti itu.
Zahid menjadi presiden selepas menewaskan dua lagi pencabar, Khairy Jamaludin dan Tengku Razaleigh Hamzah pada pemilihan 2018.
Mohamad Hasan menang timbalan presiden menentang pencabarnya, Annuar Musa.
Timbalan pengerusi Umno Johor, Nur Jazlan Mohamed antara yang terbaru menyatakan bahawa kedua-dua jawatan tertinggi itu tidak perlu dipertandingkan.
Katanya, ia bagi mengelakkan perpecahan dalam parti.
Antara nama yang disebut-sebut menentang Zahid ialah bekas perdana menteri, Ismail Sabri Yaakob dan bekas menteri pertahanan, Hishammuddin Hussein.
Amalan tidak mempertandingkan jawatan tertinggi dalam Umno bermula pada zaman Dr Mahathir Mohamad selepas ia diharamkan dan didaftarkan semula.
Kedua-dua jawatan itu tidak dipertandingkan sehinggalah Anwar menentang Ghabar Baba bagi merebut timbalan presiden Umno.
Penganalisis politik daripada Universiti Teknologi Malaysia (UTM) Mazlan Ali berkata, berdasarkan sejarah Umno, parti itu dijangka berpecah jika berlaku pertandingan di peringkat tertinggi.
"Parti itu kini meletakkan syarat memerlukan jumlah pencalonan yang cukup untuk bertanding jawatan tertinggi.
“Sukar untuk sesiapa mencabar presiden dan timbalan. Mungkin ini cara Umno elakkan daripada berpecah-belah," katanya.
Menurut Mazlan, situasi sama dapat dilihat dalam PAS yang berpecah selepas pertandingan parti pada 2015, yang menyaksikan beberapa pemimpin meninggalkan parti itu dan membentuk Amanah.
Sementara itu, Azizi berkata, kerajaan pimpinan Anwar, yang telah menerima sokongan 148 ahli Dewan Rakyat masih boleh berdiri teguh sekali pun berlaku perubahan kepimpinan Umno pada pemilihan parti.
"Beberapa orang ahli Dewan Rakyat Umno akan tetap sokong Anwar Ibrahim jadi perdana menteri juga.
“Kesetiaan dan sokongan anak murid dan kawan-kawannya kepada cikgu tidak akan berubah," katanya merujuk kepada audio rakaman perbualan antara Zahid dan Anwar yang menjadi tular sebelum ini.
Umno dan BN kalah teruk pada PRU15 dengan hanya memenangi 30 kerusi.
Gabungan itu membentuk kerajaan campuran, sekali gus membelakangi keputusan perhimpunan agung Umno yang menetapkan “No DAP, No Anwar”.
Keputusan membentuk kerajaan juga dibuat tanpa berbincang dengan Dewan Tertinggi BN.
Azizi berkata, mempertandingkan jawatan itu boleh menokhtahkan isu keabsahan jawatan dan kewajaran menyokong Anwar.
"Pertandingan jawatan menjadi satu referendum sokongan ahli-ahli akar umbi," katanya.


Keahlian pengerusi Muda Perak digantung selama 3 tahun

Pengerusi Muda Perak Mutalib Uthman digantung keahlian selama tiga tahun dan digugurkan daripada jawatannya berkuat kuasa pada Selasa.
Setiausaha Agung Muda Amir Abd Hadi berkata perkara itu diputuskan Jawatankuasa Eksekutif Pusat (JKEP) parti susulan laporan yang diterima Lembaga Disiplin parti itu membabitkan tindakan Mutalib yang melanggar arahan parti.
"Pada 30 Oktober 2022 Mutalib didapati menaikkan poster di akaun media sosial peribadinya dan Muda Perak untuk mengumumkan niat untuk bertanding di Parlimen Tapah pada Pilihan Raya Umum ke-15 (PRU15) dengan menggunakan saluran dan poster rasmi parti, tanpa persetujuan parti.
Tindakan ini didapati melanggar ketetapan Muda dan melanggar Fasal 5: Tanggungjawab Ahli dalam perlembagaan Muda khususnya Fasal 5.1 (d) patuh dan menghormati keputusan-keputusan parti dan 5.1 (f) memelihara nama baik dan maruah parti," katanya dalam satu kenyataan hari ini.
Selain itu, Amir berkata JKEP turut menerima surat peletakan jawatan Pengerusi Muda Pahang Malani Manimaharan dan Pengerusi Muda Pulau Pinang Jazz Tan atas sebab isu komitmen dan kesihatan.
"Justeru itu terdapat keperluan segera melantik pemangku bagi jawatan berkenaan dan pemangku pengerusi Muda Perak adalah Devadas Silvaraju manakala pemangku Pengerusi Muda Pulau Pinang Tineshvar Boontinathan sementara di Pahang akan dimaklumkan dalam masa terdekat," katanya.


Tuan Ibrahim beri bayangan pertahan kerusi Kubang Kerian

Timbalan Presiden PAS Tuan Ibrahim Tuan Man hari ini memberikan bayangan mengenai hasratnya pada Pilihan Raya ke-15 (PRU15) ini untuk mempertahankan kerusi Parlimen Kubang Kerian yang disandangnya, namun tetap menyerahkan keputusan muktamad mengenai perkara itu kepada pucuk pimpinan parti.
"Hati saya jatuh cinta dengan Kubang Kerian. Saya seperti pimpinan lain, kita serahkan kepada parti untuk buat keputusan. Saya difahamkan pagi ini ada mesyuarat final,” katanya pada sidang media selepas majlis Pelancaran Karnival KASA [email protected] Kerian Sejahtera di sini hari ini.
“Apa yang penting sebagaimana yang diamanahkan, laksana tanggungjawab, tapi insya Allah kita tunggu pengumuman," tambahnya.
Pada PRU14 lepas, Tuan Ibrahim yang pertama kali bertanding di kerusi Parlimen Kubang Kerian menang dengan majoriti 19,369 undi menewaskan calon Barisan Nasional (BN) Muhammad Abdul Ghani dan Abdul Halim Yusof dari PKR.
Sementara itu Tuan Ibrahim berkata proses pembahagian kerusi Perikatan Nasional (PN) bagi menghadapi PRU15 berjalan lancar.
Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon pada 5 November dan pengundian awal pada 15 November.


Tolak PKR, DAP hanya strategi PRU15, kata Zahid

Presiden Umno Ahmad Zahid Hamidi berkata pendiriannya menolak kerjasama dengan Pakatan Harapan (PH) serta Bersatu hanya sekadar strategi kempen pilihan raya.
“Penolakan sebarang kerjasama dengan PKR, DAP dan Bersatu adalah untuk berdepan pada Pilihan Raya Umum ke-15 (PRU15) dan bukannya untuk pasca pilihan raya.
“Yang kedua, kerjasama ini adalah berlandaskan titah Yang di-Pertuan Agong yang inginkan kerajaan perpaduan terbentuk,” katanya dalam catatan Facebook.
Zahid yang berdepan tekanan supaya beliau meletak jawatan sebagai pengerusi Barisan Nasional (BN) berikutan prestasi buruk gabungan itu dalam PRU15 baru-baru ini.
Beliau juga mengetuai usaha untuk meningkatkan jumlah sokongan kepada Anwar Ibrahim untuk membentuk kerajaan, selepas mewakili 30 ahli Parlimen BN untuk menyokong pengerusi PH tersebut.
Umno, yang lama berpegang kepada pendirian "No Anwar, no DAP", juga bersetuju memutuskan hubungan dengan Bersatu dan Perikatan Nasional (PN) pada perhimpunan agungnya tahun lepas.
Selepas pilihan raya 19 November lalu, parti itu kemudiannya menyokong cadangan Agong supaya kerajaan perpaduan dibentuk namun bukan kerajaan yang diterajui oleh PN.
Sebelum pilihan raya diadakan, Pengerusi PN Muhyiddin Yassin beberapa kali mengulangi Anwar dan Zahid akan berganding bahu untuk membentuk kerajaan campuran sekiranya Umno kekurangan sokongan yang diperlukan untuk membentuk kerajaan.
"Zahid pun kata dah bersedia bentuk jajaran dengan mana-mana parti politik yang bekerjasama dengan Umno.
"Tapi dia dah tolak Bersatu dalam perhimpunan agung Umno. Jadi kalau dia tolak PN, siapa pilihan dia agaknya? Pakatan Harapan?,” katanya pada ceramah 11 November lalu.
Pengerusi Pejuang Dr Mahathir Mohamad sebelum ini turut menegaskan perkara yang sama mengenai kerjasama antara Anwar dan Zahid.


Azeez Rahim mohon batal 12 pertuduhan rasuah, pengubahan wang haram

Bekas pengerusi Tabung Haji Abdul Azeez Abdul Rahim memohon untuk membatalkan 12 pertuduhan menerima rasuah berhubung projek jalan raya di Perak dan Kedah serta pengubahan wang haram yang dihadapinya.Peguam Hisyam Teh Poh Teik yang mewakili Azeez berkata pihaknya telah memfailkan permohonan tersebut di  Mahkamah Tinggi pada Jumaat lepas (11 Disember).“Alasan permohonan untuk membatalkan pertuduhan telah dikemukakan dalam afidavit tertuduh pertama (Azeez).“Mahkamah telah menetapkan tarikh pengurusan kes berhubung permohonan itu pada 23 Disember ini, jadi kami mohon perbicaraan kes hari ini ditangguhkan,” katanya pada prosiding perbicaraan kes Azeez dan abangnya Abdul Latif, 62, (tertuduh kedua) di hadapan Hakim Mahkamah Sesyen Azura Alwi hari ini.Timbalan Pendakwa Raya daripada Suruhanjaya Pencegahan Rasuah Malaysia (SPRM) Adam Mohamed berkata pihaknya telah menerima notis permohonan itu baru-baru ini dan tidak membantah permohonan pihak pembelaan untuk menangguhkan perbicaraan hari ini.Azura berkata mahkamah tidak menghalang mana-mana tertuduh dalam kes itu untuk membuat sebarang permohonan, bagaimanapun perbicaraan diteruskan kerana tiada perintah daripada mahkamah lain untuk menggantung prosiding itu.“Alasan permohonan untuk membatalkan pertuduhan telah dikemukakan dalam afidavit tertuduh pertama (Azeez).Perbicaraan kemudian diteruskan dengan saksi kelima pendakwaan, Pegawai Penguatkuasa Jabatan Pengangkutan Jalan (JPJ) Azrin Abdul Razak daripada Ibu Pejabat JPJ Putrajaya  membaca pernyataan saksinya.Azrin, 46, memberitahu mahkamah bahawa beliau telah menerima permohonan daripada Penguasa Bahagian Siasatan SPRM Muhammad Afnan Abdullah untuk mendapatkan maklumat kenderaan jenis Toyota Vellfire berwarna putih milik Azeez bagi membantu siasatan.“Setelah pihak kami menerima surat ini, saya telah membuat semakan dan carian berkaitan nombor pendaftaran milik Azeez. Maklumat itu saya telah berikan kepada Muhammad Afnan,” katanya.Saksi itu juga mengesahkan cetakan maklumat JPJ bertajuk ‘Maklumat Terperinci Kenderaan dan Insurans’ atas penama Azeez bertarikh 24 April 2019, semasa dirujuk Adam.Ahli Parlimen Baling itu menghadapi tiga pertuduhan menerima rasuah berjumlah RM5.2 juta berkaitan projek berkenaan serta sembilan pertuduhan pengubahan wang haram melibatkan hampir RM140 juta.Pertuduhan rasuah itu didakwa dilakukan di Bank CIMB cawangan Menara UAB, Jalan Tun Perak, di sini pada 8 Disember, 2010, dan di Affin Bank Berhad, Setiawalk, Persiaran Wawasan, Pusat Bandar Puchong, di Petaling, Selangor pada 13 Jun 2017 dan 10 April 2018.Bagi pertuduhan pengubahan wang haram, Abdul Azeez didakwa melakukan kesalahan itu di Lembah Klang antara 8 Mac 2010 dan 30 Ogos 2018.Abangnya Abdul Latif dituduh bersubahat dengan Abdul Azeez yang didakwa menerima RM4 juta daripada Mohammad Redzuan sebagai upah membantu syarikat Menuju Asas Sdn Bhd mendapatkan projek jalan raya secara tender terhad daripada Kementerian Kerja Raya.Projek itu melibatkan Lebuhraya Persisiran Pantai Baru, kerja-kerja menaik taraf Jalan Persekutuan FT005 (Teluk Intan ke Kampung Lekir, Perak) bernilai RM644,480,000.Kedua-dua kesalahan itu didakwa dilakukan di Affin Bank Berhad, Setiawalk, Persiaran Wawasan, Pusat Bandar Puchong, Petaling, Selangor antara 13 Jun 2017 dan 10 April 2018.Perbicaraan di hadapan Azura bersambung 8 Februari tahun depan.


Nagaenthran terima proses perundangan sewajarnya, kata Singapura

Perdana Menteri Singapura Lee Hsien Loong dan Menteri Hal Ehwal Luar Vivian Balakrishnan sudah pun membalas surat rakan sejawatan dari Malaysia, memaklumkan bahawa rakyat Malaysia yang sedang menunggu hukuman mati atas sabitan kesalahan dadah di republik itu telah menerima proses perundangan sewajarnya.Ini berdasarkan kenyataan dikeluarkan kementerian luar Singapura sebagai menjawab pertanyaan media mengenai surat yang diutus pemimpin Malaysia berhubung penghakiman kes Nagaenthran K Dharmalingam, 33, rakyat Malaysia yang berasal dari Perak.Perdana Menteri Ismail Sabri Yaakob dan Menteri Luar Saifuddin Abdullah sebelum ini telah mengutus surat kepada rakan sejawatan di Singapura, meminta budi bicara pihak berkuasa di Singapura untuk memberikan pengampunan presiden kepada Nagaenthran.Saifuddin sebelum ini dilaporkan berkata: “Dalam hal ini saya kena ulang, kita boleh memohon melalui cara kita, berhubung dengan mengutus surat, tetapi kita tidak boleh campur dari segi urusan dan proses undang-undang di negara Singapura,” katanya kepada pemberita sambil menambah Malaysia menghormati proses udang-undang Singapura.Nagaenthran ditahan pihak berkuasa Singapura pada 22 April 2009 atas kesalahan penyeludupan dadah jenis diamorphine seberat 42.72 gram dan dijatuhkan hukuman mati oleh Mahkamah Tinggi Singapura pada 22 November 2010.Proses rayuan melalui mahkamah telah pun dibuat oleh peguam keluarga Nagaenthran sehingga ke peringkat akhir, iaitu melalui permohonan pengampunan presiden. Bagaimanapun, permohonan itu telah ditolak pada 1 Jun 2020.Nagaenthran, dijatuhi hukuman mati 11 tahun lepas dan dijadualkan menjalani hukuman itu pada 10 November 2021, bagaimanapun mendapat perintah penangguhan sementara pada 9 November selepas mahkamah dimaklumkan dia didapati positif Covid-19 ketika hadir untuk mengemukakan rayuan terakhirnya.Susulan itu, Mahkamah Rayuan telah memerintahkan penangguhan hukuman.


Malaysia catat kematian bulanan tertinggi ketika kerajaan petik isu ‘backlog’

Malaysia merekodkan 9,671 kematian akibat Covid-19 pada September, satu tempoh yang paling banyak mencatatkan kes kematian sejak pandemik melanda, menurut data kerajaan pada Jumaat ketika pihak berkuasa menjelaskan peningkatan tersebut berpunca daripada tunggakan bilangan kematian yang dicatatkan daripada beberapa bulan sebelumnya.Peningkatan tersebut menjadikan jumlah kematian dalam negara adalah antara yang paling tinggi secara per kapita di Asia walaupun kes jangkitan baru dilihat semakin berkurangan sejak beberapa minggu kebelakangan ini selepas program vaksinasi semakin meningkat.Angka kematian pada September menyumbang lebih dari satu pertiga daripada keseluruhan 26,335 kes kematian yang dilaporkan di Malaysia yang setakat ini mencatat lebih 2.2 juta jangkitan, angka ketiga tertinggi di Asia Tenggara.Bagaimanapun, pegawai kesihatan kementerian berkata laporan sekian banyak kematian tertangguh di mana sebahagiannya lebih daripada beberapa bulan adalah berpunca daripada kesesakan makmal ujian dan hospital ekoran peningkatan kes.Pada September, kementerian mula mengeluarkan kes harian mengikut waktu kematian, selain tarikh laporan mengenainya dibuat dalam usaha menambah baik ketelusan dan menjelaskan kes-kes yang tertunggak.Walaupun Malaysia merekodkan purata harian sebanyak 322 kes kematian Covid-19 pada September, namun kematian harian sebenar hanya sebanyak 89 pada Khamis berdasarkan purata tujuh hari, menurut data tersebut.Pihak berkuasa beikrar untuk mengurangkan tunggakan kes tersebut dengan menggariskan had masa bagi hospital memastikan punca kematian.Kematian yang tidak dilaporakan sebelum ini mendedahkan beberapa jurang sistem walaupun Malaysia adalah negara yang memiliki program vaksinasi paling laju di Asia Tenggara, kata pakar penyakit berjangkit dari Universiti Malaya Adeeba Kamarulzaman kepada Reuters.Ia termasuk kadar vaksinasi yang tidak selari di beberapa negeri, kekurangan pemantauan pesakit Covid-19 yang menjalani kuarantin kendiri selain akses terhadap penjagaan kesihatan dalam kalangan pendatang asing tanpa dokumen, katanya.“Ramai dalam kalangan populasi pendatang asing kurang maklumat tentang penyakit ini atau takut untuk tampil bagi penjagaan kesihatan kerana takut ditahan,” kata Adeeba.Malaysia turut mempunyai kadar tinggi obesiti, diabetes and darah tinggi terutama dalam kalangan remaja yang meningkatkan risiko mereka untuk dijangkiti Covid-19, tambahnya.Sekitar 62% populasi Malaysia yang berjumlah 32 juta orang kini lengkap divaksinasi termasuk 86% dewasa.Malaysia turut memulakan program inokulasi remaja yang berusia 12 hingga 17 tahun bulan lalu.


Kes harian turun ke paras 1,500 jangkitan, 3 lagi terkorban

1,503 kes baru Covid-19 direkodkan hari ini menjadikan jumlah keseluruhan sebanyak  4,449,507 kes.Sebanyak 5,839 pesakit turut dilaporkan sembuh, menjadikan jumlah keseluruhan kes sembuh sebanyak 4,372,790.Ketika ini 41,167 kes aktif direkodkan, dengan 39,995 atau 97.2% daripadanya sedang menjalani kuarantin kendiri.Dalam pada itu, 29 (0.1%) kes kini berada di pusat kuarantin sementara 1,074 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 69 kes dan 45 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 52.3% dengan kes Covid-19 merangkumi 9.3%.Tiga korban turut dilaporkan termasuk satu kes kematian sebelum tiba di hospital  menjadikan kes keseluruhan kematian adalah sebanyak 35,550 orang.


Hubungan Rusia-China jadi mercu tanda keadaan politik dunia masa depan

Lawatan Presiden Xi Jinping ke Moscow minggu lalu merupakan mercu tanda bagi kedudukan politik dunia bagi masa depan.
Ia memberi kesan bukan saja terhadap Perang Ukraine yang berlangsung tetapi juga persaingan untuk dominasi dunia, antara Amerika Syarikat (AS) dengan negara-negara penentangnya.
Pertemuan Xi dengan Presiden Vladimir Putin itu akan juga memberi kesan kepada Malaysia secara langsung atau tidak langsung, sebagai sebuah negara strategik di Asia Tenggara.
Dalam pertemuan itu, kelihatannya dari gaya bahasa badan dan sambutan yang diberikan, Putin mengharapkan sokongan China dalam peperangannya dengan Ukraine dan kedudukannya menghadapi AS dan Eropah.
Xi kelihatannya lebih besar daripada Putin. Dalam pertemuan itu, yang sudah tentu persiapan teliti dilakukan oleh para pegawainya, China tidak menyatakan ia memihak kepada Rusia atau Ukraine.
"Itu masalah antara kedua negara untuk diselesaikan," katanya dengan membayangkan bahawa pihak lain tidak patut masuk campur.
Pihak lain itu merujuk kepada AS dan Eropah.
Eropah itu pula merujuk kepada Kesatuan Eropah (EU). AS bersama Eropah pula merujuk kepada Pertubuhan Perjanjian Atlantik Utara (Nato).
Tetapi Xi datang dengan suatu rancangan damai untuk menamatkan Perang Ukraine serta-merta. Rancangan ini tidak diumumkan.
Kalau China hendak menjadi orang tengah, maka ia perlu bertemu juga dengan pihak Ukraine.
Dalam reaksi segera, AS menolak gencatan senjata serta merta kerana bagi mereka, Ukraine sedang berada di pihak yang menang.
Walaupun sebelum itu, Washington mendesak Beijing supaya mengorak langkah menawarkan rancangan damai.
Para diplomat China juga sedang bersemangat untuk mencari perdamaian di Ukraine setelah mereka berjaya memulihkan hubungan diplomatik antara Iran dengan Arab Saudi, sesuatu yang hampir mustahil tercapai sebelum ini.
Sebenarnya kejayaan Beijing itu adalah kerana terdapat perubahan besar pada sikap Riyadh yang sudah mengurangkan hubungannya dengan Washington.
Minggu lalu, perbincangan dilakukan antara Arab Saudi dengan Syria, sebuah sekutu Iran untuk menubuhkan perkhidmatan konsul.
Tetapi dalam pertemuan dengan Putin, Xi menyebut sesuatu yang lebih besar daripada persoalan di Ukraine.
Menurutnya hubungan China dengan Rusia melangkaui sesuatu daripada keadaan biasa antara kedua buah negara berdaulat.
Sememangnya pertemuan ini bersejarah. Inilah waktunya hubungan Moscow-Beijing yang paling erat walaupun mereka tidak memiliki pakatan tentera.
Apabila menyebut mengenai hubungan China-Rusia, seringkali akan disebut ketika mana Soviet Union dan Republik Rakyat China berada dalam blok komunis yang sama semasa Perang Dingin dahulu.
Tetapi pada masa itu, Moscow mendominasi blok komunis dan seringkali menekan China, yang tidak dapat diterima oleh Beijing.
Akhirnya China keluar dari blok Soviet, malah berlaku pertempuran di sempadan kedua negara.
China merintis kepada perpecahan blok komunis yang dari segi jangka panjang menyumbangkan pada kejatuhan Soviet Union.
Kini keadaan berbeza. Ternyata sistem komunis China berjaya berbanding sistem kapitalis Persekutuan Rusia.
Hubungan kepentingan nasional lebih kuat berbanding ideologi.
Kedua-dua China dan Rusia saling memerlukan satu sama lain bukan saja kerana berkongsi sempadan yang panjang tetapi mereka menghadapi ancaman sama iaitu AS.
Andai kata China dipencilkan atau terkepung seperti apa yang berlaku pada awal penubuhan Republik Rakyat China dahulu, maka ia hanya mengharapkan Rusia untuk menjadi pasaran dan pembekal barangannya.
Apa sahaja yang dilakukan oleh China akan memberi kesan kepada negara-negara Asia Tenggara.
Asean berkongsi laut dengan China di Laut China Selatan, malah China pun sudah menduduki kawasan yang turut dituntut oleh banyak negara Asua Tenggara.
Bukan saja Laut China Selatan tetapi lebih-lebih lagi Selat Melaka adalah amat strategik bagi AS.
Ia menjadi laluan hayat bukan saja bagi China tetapi juga bagi Taiwan, Jepun, Australia, New Zealand dan AS sendiri.
Negara-negara itu pula adalah sekutu AS.
Ketika Xi melawat Moscow, Perdana Menteri Jepun Fumio Kishida melawat Kyiv, Ukraine dengan menaiki keretapi dari Poland.
Pertemuannya dengan Presiden Volodymyr Zelenskyy menegaskan sokongannya terhadap Ukraine dan menentang Rusia.
Sejak tamat Perang Dunia Kedua, Jepun seperti Jerman (dulu Jerman Barat) adalah sekutu AS.
Maka Tokyo adalah konsisten dan memihak kepada Ukraine. Maka China dan Jepun akan sentiasa bersaing walaupun kedua-dua negara itu saling memerlukan satu sama lain dari segi ekonomi.
Mereka juga berkongsi sempadan laut iaitu di Laut China Timur.
Begitu juga Jepun adalah jiran pada Rusia dengan berkongsi laut dengannya di Laut Jepun.
Tetapi lebih hampir dengan Jepun ialah Korea Selatan dan Korea Utara yang juga berkongsi laut dengannya di Laut Jepun.
Kesemua pemimpin di rantau itu, Jepun, China, Korea Selatan dan Korea Utara dan Rusia akan berusaha mengelak perang.
Washington terletak jauh dari situ. Tetapi wilayahnya, Alaska adakah berjiran dengan Rusia. Peluru berpandu dari Korea Utara boleh sampai ke situ.
Peperangan hanya menyusahkan satu dunia. Tetapi cara untuk mengelak peperangan ialah persediaan untuknya.
Pada minggu lalu, Taiwan melakukan latihan ketenteraan di Taiyuan, sebuah bandar di utara pulau itu, dan di laut berhampiran dengan sempadan laut China.
Kapal-kapal pembawa pesawat AS pula sentiasa berada hampir dengan Taiwan. Bagi China, kesemua ini adalah provokasi.
Bulan lalu, pegawai-pegawai Parti Kuomintang, parti pembangkang Taiwan mengadakan pertemuan dengan Parti Komunis China.
Beijing menegaskan ia akan mengambil semula Taiwan pada hari tarikh yang disebut-sebut ialah 2040, tidak sampai 20 tahun lagi.
Masa itu presiden bukan lagi Xi. Seboleh-bolehnya Beijing mahu mengambil Taiwan secara aman dengan pengiktirafan AS. Beijing tidak akan mahu Taiwan menjadi Ukraine
Ramai pihak menyamakan Ukraine dengan Taiwan. Tetapi ia tidak serupa. Ukraine adalah negara merdeka dan berdaulat.
Taiwan adalah sebahagian daripada China tetapi tidak dikuasainya. Taiwan dianggap amat strategik bagi AS dan Jepun.
Maka tidak hairan jika satu hari AS mengiktirafnya sebagai negara merdeka dan berdaulat.
Maka tentu China sudah bersedia untuk menghadapi senario ini.
Malah China bersedia menghadapi keadaan jika ia dikepung oleh AS dan sekutu-sekutunya di Asia Timur dan Asia Tenggara.
Dalam senario itulah hubungannya dengan Rusia adalah penting.
Kini, Rusia pun sedang dikepung oleh AS dan sekutu-sekutunya di Eropah. Sebab itu Xi menyebut bahawa hubungan China dengan Rusia adalah melangkaui keadaan sedia ada.
Kini media Barat menggambarkan bahawa Rusia sudah tertekan dan terdesak hinggakan ia perlu pertolongan China.
Dalam keadaan ini, China lebih dominan daripada Rusia.
Sememangnya Rusia merupakan negara terbesar dunia, dan China mempunyai penduduk paling ramai.
Gabungan Rusia-China menjadi suatu kuasa lebih besar.
Tetapi realitinya, keduanya tidak mampu menghadapi AS. Cumanya kedua-duanya mempunyai senjata nuklear yang boleh merosakkan bukan saja AS tetapi juga dunia.
AS meletakkan kebebasan, hak asasi manusia dan demokrasi sebab mengapa mereka menentang Rusia dan China.
Maknanya mereka menegaskan bahawa cara hidup Barat adalah lebih baik daripada Rusia dan China.
Maka Rusia dan China patut mengikut cara hidup Barat.
Bukan sahaja Barat merasakan diri mereka berkedudukan tinggi (superior) tetapi juga mahu terus menguasai dunia.
Jika akhirnya Rusia dan China mengikut cara hidup Barat, AS tetap tidak puas hati.
Sekarang pun Rusia sudah meninggalkan komunisme dan China merangkul sistem ekonomi pasaran bebas, AS tetap tidak puas hati kerana isunya bukan kebebasan, hak asasi dan demokrasi tetapi adalah dominasi.
Walaupun mereka berkuasa tetapi Barat adalah minoriti di dunia yang mana negara-negara lain mempunyai cara hidup masing-masing untuk mereka ikuti.
Tafsiran mengenai kebebasan, hak asasi dan demokrasi tentulah berbeza.


16 suspek terlibat protes tahan bekas PM Khan dihadap ke mahkamah tentera Pakistan

Mahkamah Pakistan di Lahore semalam menyerahkan 16 orang awam kepada pihak tentera untuk dibicarakan kerana disyaki terlibat dalam protes susulan penahanan bekas Perdana Menteri Imran Khan bulan ini.
Menurut tentera suspek keganasan itu akan dibicarakan di mahkamah tentera, tertakluk kepada perundangan yang digunakan untuk membicarakan musuh negara.
Khan telah ditangkap pada 9 Mei lalu.
Dua hari kemudian, Mahkamah Agung memutuskan bahawa penahanan itu menyalahi undang-undang.
Protes berikutan penahanan Khan oleh agensi antirasuah itu termasuk orang ramai yang menyerbu markas tentera, termasuk membakar rumah milik seorang jeneral tertinggi di Lahore.
Sejak itu, ribuan orang awam, kebanyakannya penyokong bekas perdana menteri Khan ditangkap.
Seorang daripada 16 suspek adalah ahli parti politik Pakistan Tehreek-e-Insaf (PTI) dan orang kanan Khan yang telah dipilih untuk bertanding dalam pilihan raya wilayah akan datang, Azhar Siddique, lapor Reuters.
“16 mereka akan disiasat oleh tentera dan dibicarakan di mahkamah tentera,” katanya.
Mahkamah tentera beroperasi di bawah sistem yang berasingan daripada sistem perundangan awam.
Perbicaraan akan dijalankan secara tertutup kepada orang luar dan media tidak dibenarkan mengikutinya.
Kumpulan hak asasi manusia telah mengkritik proses berkenaan.
Protes itu bertepatan dengan krisis ekonomi terburuk Pakistan dalam beberapa dekad, dengan rekod inflasi tinggi, pertumbuhan anemia dan pembiayaan IMF ditangguhkan selama berbulan-bulan, mencetuskan kebimbangan bahawa negara itu mungkin terkesan dengan obligasi pembayaran luarnya.
Tentera telah memerintah negara Asia Selatan itu berdekad lamanya melalui tiga rampasan kuasa.


Lembah Klang beralih ke Fasa 3 mulai 1 Oktober

Kuala Lumpur, Putrajaya dan Selangor akan beralih dari Fasa Dua ke Fasa Tiga Pelan Pemulihan Negara (PPN) berkuat kuasa 1 Oktober, kata Perdana Menteri Ismail Sabri Yaakob hari ini.Selain Lembah Klang, Melaka juga bakal beralih dari Fasa Dua ke Fasa Tiga, sementara Kedah akan beralih dari Fasa Satu ke Fasa Dua.Dengan pengumuman hari ini, tiada lagi negeri yang berada di Fasa Satu PPN, sementara enam negeri termasuk Kedah, Pulau Pinang, Perak, Kelantan, Johor dan Sabah berada di Fasa Dua.Lapan negeri akan berada di Fasa Tiga termasuk Kuala Lumpur, Putrajaya, Selangor, Melaka, Perlis, Pahang, Terengganu dan Sarawak.Labuan dan Negeri Sembilan pula kekal menjadi dua buah negeri yang berada di Fasa Empat.Dalam pada itu, Ismail turut mengumumkan beberapa kelonggaran baru dengan beberapa syarat termasuk:1. Majlis rasmi kerajaan dan swasta termasuklah perasmian dan bengkel, dibenarkan di negeri Fasa Dua dan Fasa Tiga, dengan syarat tetamu telah menerima vaksinasi lengkap dan kapasiti 50% ruang premis, manakala 100% kapasiti penuh bagi Fasa 4.Bagi individu yang belum divaksin, perlu menjalani “preevent test” menggunakan kit ujian kendiri (saliva) sebelum hadir dengan disaksikan oleh penganjur atau pengesahan daripada pengamal perubatan.2. Pembukaan sektor latihan kemahiran dan pusat latihan industri termasuk kolej vokasional, TVET dan sebagainya di semua fasa dengan mematuhi prosedur operasi standard (SOP) selaras dengan pembukaan institut pengajian tinggi (IPT) berkuat kuasa 15 Oktober 2021.3. Membenarkan kehadiran penonton/penyokong ke tempat perlawanan sukan dan rekreasi di negeri Fasa Dua, Fasa Tiga, dan Fasa Empat. Kehadiran ini meliputi sebelum, semasa dan selepas acara sukan serta rekreasi dengan syarat, penonton/penyokong telah menerima vaksinasi lengkap, memakai pelitup muka sepanjang perlawanan serta tiada aktiviti makan minum sepanjang berada di stadium.Bagaimanapun, kanak-kanak bawah umur 18 tahun tidak dibenarkan untuk menonton perlawanan di tempat acara sukan berlangsung.


Masih ramai sukar berbahasa Inggeris walaupun lebih sedekad belajar di sekolah

Sistem persekolahan di negara ini mungkin mampu melahirkan murid yang boleh menulis dalam bahasa Inggeris, akan tetapi bertutur dalam bahasa itu merupakan isu yang berbeza, kata para pendidik berhubung kebimbangan terhadap penguasaannya dalam kalangan graduan baru.Murid yang mengikuti 11 tahun pembelajaran di sekolah rendah dan menengah menghabiskan lebih dari satu dekad untuk belajar bahasa Inggeris, namun masih gagal berkomunikasi dengan lancar di luar kawasan bilik darjah.Saradha, seorang guru bahasa Inggeris, mengatakan ia mungkin ada kaitan dengan pendekatan pengajaran dan pembelanjaran yang digunakan di sekolah-sekolah yang lebih menekan penulisan berbanding pertuturan.Bercakap kepada MalaysiaNow, dia mengatakan kebanyakan guru lebih menekankan kemahiran penulisan karangan sebagai persiapan murid untuk menduduki peperiksaan yang mengutamakan format dan pemberian markah.“Mereka tidak diberi banyak ruang untuk berkomunikasi di dalam kelas,” katanya.“Walaupun mereka diberi kesempatan, murid enggan bercakap disebabkan kurang keyakinan diri.”Ahmad Taufik Hidayah Abdullah, seorang pensyarah universiti yang mengajar bahasa Inggeris perniagaan dan pengucapan awam selama lebih 20 tahun, bersetuju dengan pandangan itu.Katanya, banyak kajian dilakukan mengenai ketidakupayaan berkomunikasi dengan baik dalam bahasa Inggeri melibatkan murid sekolah menengah dan graduan universiti.Keadaan ini sedikit sebanyak mempengaruhi peluang untuk memperoleh pekerjaan kerana ketidakupayaan berkomunikasi dengan penemuduga mereka.“Ia mungkin disebabkan kurangnya sokongan daripada keluarga, persekitaran yang tidak kondusif, para pengajar sendiri tidak mahir dalam penggunaan bahasa, atau mereka menghadkan pelajar untuk bertutur di dalam kelas,” kata Taufik.“Walaupun mereka diberi kesempatan, murid enggan bercakap disebabkan kurang keyakinan diri.”Saradha, yang mempunyai pengalaman mengajar selama 25 tahun, mengatakan rakyat Malaysia berat mulut untuk menggunakan bahasa Inggeris walaupun ia digunakan secara meluas di dalam negara dan juga di peringkat antarabangsa.Katanya minat dan motivasi terutamanya dalam kalangan murid luar bandar sangat rendah, disebabkan ibu bapa daripada keluarga miskin kurang ilmu pengetahuan untuk membimbing atau mengajar anak-anak mereka sama ada pada peringkat sekolah rendah atau menengah.“Mereka tidak mampu wujudkan persekitaran di rumah kerana mereka sendiri tidak boleh bertutur bahasa Inggeris,” katanya, dan menambah sekolah-sekolah kerajaan mempunyai peranan penting dalam memberikan dorongan kepada para murid untuk bertutur dalam bahasa itu.Usaha sedemikan sudahpun dimulakan di banyak sekolah, termasuk hari khas setiap minggu untuk menggunakan bahasa Inggeris.Namun, Saradha mengatakan bukan semua orang akan ikut peraturan ini.“Dalam kes-kes tertentu, pentadbir sendiri gagal membuat pengumuman atau ucapan dalam bahasa Inggeris.”Katanya pengetua dan guru-guru yang tidak terlibat dalam subjek bahasa Inggeris perlu menjadi contoh dengan bertutur dalam bahasa itu.Katanya situasi berbeza di sekolah biara dan mubaligh di mana budaya berkomunikasi dalam bahasa Inggeris masih kuat.“Saya dapat lihat para murid di sekolah mubaligh mampu bertutur bahasa Inggeris daripada rakan sebaya dan juga persekitaran,” tambahnya.Taufik mencadangkan supaya guru-guru mempelbagaikan teknik pengajaran mereka dengan memberi lebih banyak peluang kepada murid untuk menggunakan bahasa Inggeris dalam konteks kehidupan sebenar.“Bawa mereka ke tempat-tempat awam seperti resort pelancongan, pulau, muzium dan pusat beli-belah di mana mereka boleh menggunakan bahasa Inggeris dalam konteks dan persekitarannya yang sebenarnya,” katanya.Malah di dalam kelas, guru boleh membenarkan murid memilih topik mereka sendiri semasa membuat pembentangan atau pengucapan awam, tambahnya.“Murid-murid akan seronok kerana boleh menyampaikan apa yang disukai mereka. Jangan paksa mereka untuk membentangkan atau bercakap mengenai perkara yang mereka tidak biasa.”Cadangan lain termasuk menggunakan teknologi seperti video untuk pengajaran dan penilaian yang berkesan.Sementara itu Saradha mengatakan motivasi intrinsik adalah kunci untuk cemerlang dalam bahasa Inggeris.Dia memberi contoh murid dari luar bandar yang mampu mempelajari bahasa Inggeris dengan cepat disebabkan keinginan mereka untuk melakukannya.“Murid-murid ini tahu betapa pentingnya mempunyai gred yang baik yang membantu mereka melihat prospek lebih baik, kerjaya dan dihormati masyarakat,” katanya.“Oleh itu, mereka berusaha keras bagi meningkatkan kemahiran berbahasa Inggeris.”Dia juga mengatakan menukar bahasa pengantara untuk subjek mata pelajaran seperti sains dan matematik dapat membantu murid menjadi lebih mahir dalam bahasa Inggeris.“Ibu bapa dan guru perlu terus memberikan inspirasi dan motivasi kepada murid-murid untuk belajar bahasa Inggeris dengan mewujudkan persekitaran di rumah dan juga di sekolah,” katanya.


Kelemahan dasar bekalan makanan dan rantaian bekalan punca harga barang naik

Harga barang yang semakin naik setiap tahun ini bukan perkara baru buat rakyat Malaysia. Setiap kali harga barang ini naik ia memberi kebimbangan kepada rakyat Malaysia yang semakin tertekan dengan kos sara hidup yang tinggi dan tambahan pula di sewaktu pandemik ini ramai yang terjejas dari segi sumber pendapatan dan pekerjaan.Kenaikan harga barang ini masih menjadi tanda tanya kerana ada harga barang yang naik hampir 200% dari harga semasa. Semua pihak menuding jari antara satu sama lain tetapi apa yang mengecewakan kita gagal memahami permasalahan secara kolektif. Ramai yang membangkitkan isu ini adalah ketamakkan orang tengah (kartel), petani serta penternak, harga bahan bakar, cukai perkhidmatan dan banyak lagi.Antara langkah yang boleh dilakukan untuk membendung kenaikan harga barang adalah;Pertama – kerajaan perlu perketatkan penguatkuasaan dan pemantauan yang menyeluruh bermula dari awal proses pengeluaran dan pembuatan. Sekiranya ia hanya dipantau ketika proses jual beli sahaja tidak mencukupi walhal, di dalam asas supply chain management (SCM) ia pengurusan rantaian bekalan ialah pengurusan aliran barangan dan perkhidmatan dan termasuk semua proses yang mengubah bahan mentah kepada produk akhir. Ia melibatkan penyelarasan aktif aktiviti sampingan perniagaan untuk memaksimumkan nilai pelanggan dan memperoleh kelebihan daya saing dalam pasaran (Fernando, 2021).Dengan penguatkuasaan daripada permulaan proses melibatkan pembekal bahan mentah untuk penghasilan produk dan pembuatan mampu mengawal selia harga bekalan untuk penternak dan petani dalam membendung manipulasi harga bahan mentah. Ini tidak diambil kira lagi dengan manipulasi orang tengah. Orang tengah adalah pihak yang akan memasarkan produk ini dipasaran.Oleh yang demikian, mekanisma yang terbaik untuk memastikan harga dapat dikawal adalah dengan kerajaan sendiri menjadi orang tengah untuk membantu produk ini berjaya dipasarkan di pasaran dengan agensi yang sedia ada ia harus dipertingkatkan lagi dan diberi penekanan yang serius. Agensi ini perlu mengadaptasi proses pengurusan bekalan rantaian secara menyeluruh termasuk pengangkutan dan logistik, kawalan kualiti dan perkhidmatan pelanggan “after sales service” tanpa mengharapkan kebergantungan terhadap pihak ketiga.Malaysia berpeluang mencipta nilai tambahan kira-kira RM9-11 bilion sepanjang dekad akan datang, yang menyumbang kira-kira 12.1% kepada KDNK, jika daya saing rantaian bekalan dipertingkatkan melalui perkhidmatan pengangkutan dan logistik yang lebih cekap. Dengan mengurangkan kos rantaian bekalan dan akhirnya akan merangsang pertumbuhan ekonomi negara kerana Bank Dunia telah menganggarkan bahawa pengurangan 10% dalam kos pengangkutan boleh meningkatkan hasil perdagangan sebanyak 20% (Harlina Suzana Jaafar, 2008).Kedua – menurut (Noh, 2021) berdasarkan penelitian MAFI melalui Jabatan Perkhidmatan Veterinar, negara berhadapan dengan kekurangan bekalan ayam dalam pasaran secara purata sebanyak 18% bagi bulan Oktober serta November lalu dan diunjurkan keadaan yang sama akan berlarutan ke bulan ini. Keperluan ayam dalam negara adalah sebanyak 3,762 tan metrik (2.09 juta ekor) sehari atau 113,220 tan metrik (62.9 juta ekor) sebulan.Dasar kerajaan yang mengalakkan import hanya boleh menyelesaikan masalah dalam jangka masa pendek. Dengan dasar import ini ia tidak menjamin masalah ini mampu diselesaikan untuk jangka masa panjang.Mengambil dasar Jepun mereka mengambil langkah proaktif dengan mengukuhkan lagi jaminan bekalan makanan mereka sewaktu pandemik berlaku adalah satu tindakan yang bijak. Mereka tidak mengharapkan import kerana ia jelas satu risiko yang tidak bolehmenjamin bekalan untuk rakyat mereka.Jepun memilih untuk melaksanakan penekanan didalam jaminan bekalan makanan untuk mengekalkan keseimbangan populasi. Mereka yakin dengan penekanan di sektor pertanian dan teknologi mampu meningkatkan kapasiti simpanan bekalan “stockpile” dalam menjamin bekalan makanan terutama jika pandemik berlaku (Neo, 2021).Antara sebab kenapa hal ini tiada kesudahan adalah kerana kerajaan tidak memberi penekanan penuh kepada dasar “food security” negara. Jaminan bekalan makanan ini perlu menjadi agenda utama dalam menangani kekurangan bekalan makanan negara. Kerajaan sewajarnya memberi penekanan dengan lebih khusus. Sebagai contoh; kerajaan bolehmengalakkan lagi graduan yang sedang menganggur untuk terlibat dalam membangunkanagenda nasional ini.Dengan peluang sedia ada ini, ia mampu mengurangkan tahap pengangguran dalam negara.Namun begitu, hasil tinjauan mendapati graduan ini tidak diberi penekanan secara jelas dan proses birokrasi yang ketat yang membuat mereka tidak yakin untuk menceburi bidang ini.Jika ia melibatkan “food security” ini seharusnya pendekatan yang lebih mesra perluditekankan. Begitu juga segelintir penternak dan petani mempunyai dilemma yangmenghantui mereka.Ketiga – dilema penternak adalah perkara yang perlu dipandang serius oleh kerajaan.Hasil tinjauan mendapati penternak dan petani ini menghadapi masalah dalam menjayakan hasil produk mereka. Hal ini telah disentuh di awal artikel ini di mana tiada kawalan yang ketat dalam rantaian bekalan menjadikan kos operasi mereka bertambah kerana bahan mentah ini bukan dikawal oleh mereka.Mereka memerlukan bekalan mentah ini dalam memastikan kesinambungan pengeluaran produk mereka mampu direalisasikan. Oleh yang demikian, mereka terpaksa untuk menaikkan harga produk mereka yang mendorong kepada peningkatan harga asas produk sudah tinggi dan ini tidak termasuk harga orang tengah yang mengambil untung berlipat kali ganda dipasaran.Mereka juga menghadapi masalah untuk memasarkan produk mereka dipasaran. Hal ini telah membuatkan mereka memerlukan orang tengah untuk produk mereka dipasarkan tetapi diakhir gelombang kemarahan rakyat ia telah ditujukan kepada petani dan penternak sedangkan mereka adalah pihak yang penting dalam memastikan bekalan makanan terjamin. Usaha mereka seakan – akan tidak dihargai dan mengundang rasa putus asa dalam meneruskan kerjaya mereka.Dilema mereka tiada kesudahan kerana saban tahun peningkatan jumlah penglibatan penternak dan petani semakin berkurangan kerana faktor harga bekalan yang naik dan hasil pendapatan yang tidak setimpal.Akhir sekali, dalam memastikan agenda bekalan makanan mampu ditangani kerajaan perlu beri penekanan kepada rantaian bekalan. Hapuskan kebergantungan terhadap orang tengah, kurangkan kebergantungan kepada import dan membela nasib penternak dan petani dengan membantu mereka memasarkan produk mereka secara terus. Kerajaan sebagai penggubal dasar polisi tidak hanya tertumpu kepada menetepkan harga siling dan harga lantai tetapi disarankan untuk terlibat secara langsung di dalam rantaian bekalan (supply chain) dalam memastikan bekalan makanan terjamin disamping harga yang terkawal.Habib Mazlan adalah pembaca MalaysiaNow.


SPM 2021 dijalankan pada Februari tahun depan

Berikutan sesi persekolahan yang terganggu akibat penyebaran wabak Covid-19, peperiksaan Sijil Pelajaran Malaysia (SPM) 2021 bagi murid tingkatan lima akan diadakan pada bulan Februari dan Mac tahun depan, kata Menteri Pendidikan Radzi Jidin.Katanya, ujian lisan dan amali sains akan berlangsung pada Februari tahun depan manakala peperiksaan bertulis dijalankan pada Mac 2022.“KPM mengambil keputusan membuat ketetapan ini mengambil kira situasi semasa dan cabaran yang perlu dilalui oleh calon-calon SPM 2021.“Pengalaman kita dalam menguruskan SPM 2020 membolehkan kita menganjakkan tempoh SPM 2021 ke 2022 dan kita yakin segala proses berkaitan SPM 2021 akan berjalan lancar seperti mana kita laksanakan SPM 2020,” katanya pada sidang media secara dalam talian hari ini.Ditanya mengenai kebarangkalian membenarkan sekolah dibuka kepada murid yang menghadapi peperiksaan, Radzi berkata: “Sekiranya sekolah dibuka, murid-murid yang menghadapi peperiksaan akan diberi keutamaan untuk menghadiri sekolah secara bersemuka.”Menjawab dakwaan jawatankuasa pendidikan Pakatan Harapan (PH) bahawa kerajaan gagal menguruskan SPM tahun lalu, Radzi berkata pelaksanaan SPM tahun lepas merupakan satu perkara yang mencabar dan memerlukan penelitian yang mendalam, termasuk aspek penjarakan fizikal, jumlah petugas dan waktu makan tengah hari.“Kemudian kita teliti macam mana hendak laksanakan pemarkahan. Kalau dulu cikgu-cikgu berhimpun di tempat-tempat tertentu.“Kita buat keputusan bahawa untuk SPM 2020, buat pertama kali, pemeriksaan kertas SPM dibuat secara atas talian. Lebih 5 juta kertas peperiksaan perlu diimbas.”Beliau berkata, berdasarkan tempoh waktu keluar keputusan SPM tahun lalu, ia mampu dikeluarkan dalam tempoh yang lebih cepat berbanding tahun-tahun sebelum pandemik.“Untuk tahun ini, sijil SPM akan dicetak sebulan selepas keputusan (SPM) keluar.“Itu menunjukkan dalam tempoh singkat ini, banyak kejayaan kita laksanakan dalam memastikan penambahbaikan SPM 2020,” katanya.


Komuniti Cina perlu sokong SUPP, kata Abang Johari

Komuniti kaum Cina di Sarawak perlu menyokong Parti Bersatu Rakyat Sarawak (SUPP) pada Pilihan Raya Negeri (PRN) Sarawak akan datang bagi memastikan mereka mempunyai perwakilan yang kukuh dalam pentadbiran negeri.Pengerusi Gabungan Parti Sarawak (GPS) Abang Johari Openg berkata masyarakat kaum itu perlu berfikir sedalam-dalamnya, bagi memastikan mereka mempunyai perwakilan dalam pentadbiran kerajaan seharusnya mereka bekerjasama dengan GPS.“Datuk Seri Dr Sim Kui Hian (Presiden SUPP) dan rakan seperjuangannya perlu berada dalam barisan pentadbiran kerajaan untuk bersama kita bangunkan negeri Sarawak,” kata Ketua Menteri itu semasa berucap di Batu Kawa Waterfront semalam.GPS yang melibatkan persepakatan Parti Pesaka Bumiputera Bersatu (PBB), Parti Rakyat Sarawak (PRS), SUPP dan Parti Demokratik Progresif (PDP) sebelum mengesahkan akan bertanding di semua 82 kerusi Dewan Undangan Negeri pada PRN nanti.Sementara itu semasa ditanya sekiranya kerajaan GPS ada rancangan untuk melantik seorang timbalan ketua menteri dari kaum Cina sekiranya mereka berjaya mendapat mandat baru untuk menerajui pentadbiran negeri nanti, Abang Johari berkata perkara itu akan diputuskan selepas PRN.“Kita akan putuskan (jawatan timbalan ketua menteri) selepas pilihan raya, buat masa ini jangan buat spekulasi. Nama calon GPS juga kita hanya akan umum apabila dekat dengan hari penamaan calon nanti selepas kita bermesyuarat,” katanya.Pada 5 November lepas Abang Johari berkata Dewan Undangan Negeri Sarawak terbubar berkuat kuasa 3 Nov, selaras dengan perkenan Yang di-Pertuan Agong Sultan Abdullah Sultan Ahmad Shah bahawa Proklamasi Darurat bagi Sarawak ditamatkan pada hari yang sama, sekali gus memberi laluan kepada PRN.


Hassan Karim dalam konteks perjuangan panjang

Salah seorang daripada 13 ahli Parlimen yang berdiri membantah Belanjawan 2021 pada hari pertama ialah Hassan Karim mewakili kawasan Pasir Gudang. Beliau adalah wakil Pakatan Harapan (PH) daripada PKR.Hassan  adalah satu-satunya ahli Parlimen PKR yang bangun. Ahli-ahli Parlimen PH lain yang bangun ketika itu ialah daripada Amanah dan DAP. Daripada bukan ahli PH ialah Pejuang dan Parti Sarawak Bersatu.Ini bermakna Hassan melanggar arahan ketuanya, Anwar Ibrahim.Tetapi katanya beliau melakukan perkara itu kerana mengikut “conscience” atau hati nuraninya.Tidaklah diketahui bahawa beliau dikenakan sebarang teguran daripada pihak parti.Tetapi melihat kegiatannya sekarang, Hassan lebih menumpukan usaha menyantuni pengundi-pengundinya di Pasir Gudang dalam pelbagai acara bagi persediaan menghadapi Pilihan Raya Umum ke-15 (PRU15).Tentulah beliau mahu mempertahankan kerusi itu pada masa akan datang.Dalam hidupnya, Hassan bertanding dalam banyak pilihan raya melalui tiket Parti Sosialis Rakyat Malaysia (PSRM) yang kemudian bertukar menjadi Parti Rakyat Malaysia (PRM) tetapi tidak pernah menang.Beliau menang hanya pada tahun 2018 melalui PKR dan PH.Daripada PSRM kepada PRM bukan sekadar pertukaran nama walaupun asalnya parti itu berdaftar sebagai Parti Rakyat Malaya.Ia adalah pengguguran perkataan sosialis dari nama dan program parti itu.Sebab selepas kejatuhan Soviet Union, fahaman sosialisme begitu tidak popular.Nasir Hashim membantah pengguguran itu dan keluar parti untuk menubuhkan Parti Sosialis Malaysia (PSM) yang pernah memenangi kawasan dalam pilihan raya umum tahun 2008 melalui tiket PKR.Dalam PKR, Hassan seperti bekas pemimpin PRM yang lain iaitu Syed Husin Ali dan Syed Hamid Ali adalah sekutu Anwar apabila berlaku perpecahan dalaman parti ekoran cabaran dari Mohamed Azmin Ali.Penulis mula menyedari tentang Hassan apabila terbaca namanya dalam risalah yang disebarkan semasa demonstrasi pelajar pada tahun 1974 di Padang Kelab Selangor.Beliau tidaklah terkenal seperti Hishamudin Rais yang menjadi ketua Kelab Sosialis Universiti Malaya.Selepas tamat pengajiannya, Hassan menjadi peguam dan terus aktif dalam politik PSRM yang ketika itu diketuai oleh Kassim Ahmad.Suatu tindakan yang semula jadi kerana hanya PSRM merupakan parti sosialis.Beliau aktif di Johor yang diketuai oleh Abdul Razak Ahmad.Pertama kali penulis bertemu beliau adalah pada tahun 1982 ketika menjadi pemberita Utusan Melayu.Ada masanya penulis bekerja pada hari Ahad pagi yang tugasnya antara lain adalah menyusun jadual berita termasuk kenyataan-kenyataan akhbar.Selalunya, Ahad adalah hari kering dan tidak cukup berita untuk disiarkan dalam akhbar bagi keluaran hari Isnin.Hassan adalah antara ahli politik yang rajin datang ke pejabat Utusan Melayu untuk menyerahkan kenyataan akhbar partinya.Beliau menjinjing beg hitam peguamnya. Ada masa bila kenyataan itu sesuai, Utusan Melayu turut menyiarkan.Seorang lagi ahli politik yang lebih rajin datang ke pejabat Utusan pada hari Ahad ialah ahli parlimen Kuala Lumpur Bandar daripada DAP, Lee Lam Thye.Kenyataan akhbar beliau berkisar tentang masalah tempatan dan tidak berunsur politik.Utusan Melayu juga sering menyiarkan kenyataan beliau.Pada satu hari, Hassan datang dan memberikan buku tipisnya, “Bersama Rakyat” yang mengisahkan mengenai perjuangan pelajar ketika demonstrasi tahun 1974 dengan beliau menandatanganinya.Buku itu nasih berada dalam simpanan penulis. Utusan Melayu juga pernah menyiarkan ulasan buku itu.PRM kemudian bergabung dengan Parti Keadilan Nasional untuk menjadi Parti Keadilan Rakyat (PKR).Penggabungan menimbulkan perasaan bercampur baur dalam kalangan pendokong sosialisme yang sememangnya amat segelintir di negara ini.Pada satu segi ia menghilangkan satu parti yang amat bersejarah, diasaskan oleh pejuang nasionalis kiri, Ahmad Boestamam.Tetapi dari segi lain pula, ia merupakan langkah terbaik bagi kedua-dua parti.PKR memperoleh pemimpin-pemimpin yang berpengalaman dan berprinsip seperti Syed Husin, Rustam A Sani, Razak Ahmad dan Hassan sendiri.Kalau terus bersendirian, PRM pun tidak ke mana kerana tidak pernah menang di kawasan yang ditandingi.Lagipun di mana-mana pun di dunia, parti kiri yang kecil akan bergabung dengan parti demokratik yang progresif.Walaupun parti besar itu berfahaman demokrasi liberal tetapi ia sedar perlu kerjasama antara aliran progresif untuk menghadapi golongan konservatif.Seperti Parti Demokrat menampung senator kiri seperti Bernie Sanders untuk menghadapi Parti Republikan.Pihak PRM menegaskan bahawa PKR adalah gabungan dua parti dan bukannya Keadilan menelan parti itu.Sebab itu ada dua jalur merah pada lambang PKR.Syed Husin menjadi timbalan presiden PKR. Kini apabila menyebut nama beliau, dinyatakan sekali sebagai pengasas bersama PKR untuk menunjukkan kepentingan PRM dalam parti.Tetapi ada dalam kalangan PKR yang tidak senang dengan kehadiran orang PRM ini.Akhirnya Syed Husin sendiri sudah tidak menjadi timbalan presiden.Rustam A Sani dan Razak Ahmad pula meninggal dunia yang mengurangkan kehadiran pemimpin PRM dalam PKR.Apabila dirasakan terpinggir, Hassan dan sebahagian dari bekas ahli PRM keluar PKR.Mereka menghidupkan semula PRM apabila didapati bahawa terdapat jalan undang-undang untuk itu.Maka PRM dapat dihidupkan semula walaupun pada awalnya ia sudah bergabung menjadi PKR.Tetapi di luar, PRM tidak boleh berbuat apa-apa juga. Penulis tidak dapat maklumat apa yang telah berlaku tetapi Hassan kembali pada PKR. Kepimpinan PRM pula diteruskan oleh Rohana Ariffin.Tidak lama kemudian PRM diambil alih oleh aktivis-aktivis lain.Antaranya daripada bekas ahli politik DAP.Rohana dan beberapa ahli asal turut meninggalkan parti itu.PRM bertanding secara bersendirian dan kalah semua. Ketika itu, persaingan adalah antara PH dengan Barisan Nasional (BN). PSM pun kalah di semua kawasan yang ditandingi.Tradisi kiri di negara ini melalui sejarah panjang yang walaupun tidak diterima masyarakat, ia tetap mempunyai pendokong tegar yang berprinsip untuk memperjuangkan keadilan dan kesaksamaan manusia.Ahmad Boestamam adalah generasi awal, diganti dengan lapisan Kassim Ahmad dan Syed Husin.Ia diikuti dengan Hassan dan Nasir Hashim.Gerakan kiri ada pasang surutnya. tetapi dengan melihat kapitalisme global yang tidak memberikan keadilan dan kesaksamaan, dengan adanya internet, minat anak-anak muda iaitu milenial terhadap sosialisme meningkat semula di seluruh dunia.Sosialisme abad ke-21 jauh berbeza daripada apa yang telah dilakukan oleh generasi abad ke-20.Kesilapan yang dilakukan pada abad ke-20 menjadi pengajaran yang tidak mahu diulangi.Sepanjang dekad ini, hal ini banyak dibincangkan oleh golongan kiri yang masih tegar memegang prinsip mereka.Ada yang bersikap nostalgia pada masa lampau. tetapi bagi generasi baru golongan kiri mereka mahu sejarah menjadi pengajaran bagi meneroka masa depan yang lebih baik.Maka anak-anak muda kiri Malaysia atas usaha mereka sendiri mencari idealisme baharu tanpa dipengaruhi oleh generasi terdahulu.Perjuangan kiri bukan bermula dari abad ke-19 sebagai reaksi pada Revolusi iundustri.Ia adalah sebahagian daripada tamadun manusia yang mana golongan hamba dan tertindas akan bangkit menuntut hak saksama sebagai manusia bermaruah.


Ahli Parlimen Sarawak keluar PKR ‘mesej kepada Anwar’, kata penganalisis

Seorang penganalisis politik berkata peletakan jawatan seorang ahli Parlimen Sarawak daripada PKR dan mengisytiharkan dirinya sebagai mesra kerajaan adalah satu perkara yang tidak mengejutkan setelah pengumuman Istana Negara bahawa Parlimen boleh bersidang ketika darurat dilaksanakan.James Chin dari Asia Institute University of Tasmania berkata ia adalah “mesej” kepada Presiden PKR, Anwar Ibrahim, yang menerajui gesaan untuk sesi Parlimen diadakan selepas mendakwa Perdana Menteri Muhyiddin Yassin tidak lagi mendapat sokongan majoriti di Dewan Rakyat.Beliau berkata sokongan Ahli Parlimen Julau Larry Sng, yang meninggalkan PKR bersama rakannya dari Tebrau, Steven Choong, akan mengembalikan majoriti tipis 111 ahli Parlimen Perikatan Nasional (PN) di Dewan Rakyat.“Pada dasarnya, ini adalah mesej kepada Anwar bahawa tak mudah untuk singkir Muhyiddin Yassin dari kedudukannya,” kata Chin kepada MalaysiaNow, dan menambah ia juga adalah “isyarat kepada Umno”.Sng dan Choong dilaporkan keluar PKR pada Ahad lalu, mengakhiri spekulasi beberapa minggu lalu berhubung kesetiaan mereka kepada Anwar.Langkah yang diambil mereka memberi tamparan hebat kepada parti itu sejak beberapa pemimpin kanannya melompat parti pada tahun 2020 termasuk pemimpin kanan seperti Mohamed Azmin Ali.Chin berkata lebih banyak yang dijangka akan beralih menyokong Muhyiddin bagi mengukuhkan kedudukannya sebelum Parlimen bersidang semula.“Terdapat juga khabar angin bahawa ahli politik lain akan melompat,” kata Chin“Semua keadaan bergerak ke arah itu dan sekarang keadaan jadi huru-hara.“Saya fikir ahli Parlimen yang tidak begitu kuat hubungan dengan parti mereka akan melihat ke mana arah angin yang bertiup, selain perhatian ditumpukan kepada sidang Parlimen dan menyusun angka sebelum bersidang.”Kurang dana pembangunanSng, yang memenangi kerusi sebagai calon bebas pada Pilihan Raya Umum 2018, berkata beliau bertemu Perdana Menteri Muhyiddin Yassin pada Ahad untuk menyatakan sokongannya kepada kerajaan kerana beliau tidak dapat berkhidmat di kawasan dengan berkesan kerana kekurangan dana pembangunan.Beliau memberitahu MalaysiaNow dana yang diberikan kepada ahli Parlimen pembangkang hanya berjumlah RM100,000, kerana itu, sukar untuk beliau melayani aduan rakyat dalam keadaan demikian.“Sebagai seorang wakil rakyat, saya seharusnya boleh tolong mereka tetapi saya tidak dapat melakukannya,” jelas beliau.Sng menyertai PKR selepas Pakatan Harapan (PH) mengambil alih Putrajaya selepas menang Pilihan Raya Umum ke-14 (PRU14) pada 2018.Beliau sebelum ini merupakan ahli Parti Rakyat Sarawak dan pernah menjadi Ahli Dewan Undangan Negeri (Adun) Pelagus selain memegang jawatan sebagai pembantu menteri belia sebelum beliau dipecat kerana tidak patuh dengan pimpinan parti.Pada tahun 2012, Sng menubuhkan Parti Pekerja Sarawak yang kemudian ditinggalkan selepas empat tahun penubuhannya.Sng, merupakan anak kepada Sng Chee Hua yang merupakan bekas ahli Parlimen Julau selama satu penggal (1995-1999).Menurut Sng, daerah itu masih ketinggalan kerana wakil rakyat sebelum ini tidak melaksanakan kerja dengan baik.Memandangkan negara berdepan dengan kemerosotan ekonomi ekoran pandemik Covid-19, katanya, satu-satunya cara untuk memastikan pembangunan di Julau maju, beliau perlu memberikan sokongan kepada kerajaan Perikatan Nasional pimpinan Muhyiddin.‘Bukan kali pertama’Arnold Puyok, seorang penganalisis politik di Universiti Malaysia Sarawak, berkata alasan Sng yang berkata tidak mampu penuhi keperluan pembangunan kawasan yang diwakilinya bukan kali pertama digunakan ahli politik untuk meninggalkan parti mereka.Arnold mempersoalkan alasan tersebut kerana menurut beliau mengapa alat kerajaan persekutuan tidak boleh digerakkan untuk membantu kawasan pilihan raya yang dimenangi pembangkang.“Mengapa seorang wakil rakyat pembangkang harus mematuhi sikap kepartian kerajaan persekutuan untuk dapat dana pembangunan yang disumbang pembayar cukai yang bukan partisan?” katanya kepada MalaysiaNow.Sementara itu, penganalisis politik Sarawak, Jayum Jawan berpandangan langkah Sng yang keluar PKR tidak begitu berpengaruh kerana ia tidak akan memberi kesan signifikan terhadap senario politik Sarawak.Jayum turut menyuarakan keraguannya terhadap pandangan bahawa langkah Sng akan melemahkan PKR kerana menurut beliau Sng hanya dilihat penting kerana dia ahli Parlimen.“Sng tak signifikan dalam senario politik Dayak dan Sarawak, kerana pilihan raya negeri akan diadakan Jun depan, sementara PRU mungkin dalam masa 24 bulan akan datang.“Keberadaannya dalam PKR pun tidak jadikan PKR lebih diterima orang Cina, atau komunitinya sendiri, mahupun orang Dayak yang mengundi beliau di Julau,” kata profesor Universiti Putra Malaysia itu.Buat masa ini, katanya, Gabungan Parti Sarawak yang memegang tampuk pentadbiran negeri juga mungkin akan menolak Sng.“Kini dia tidak ada parti. Parti-parti lain pun bukanlah pilihan bagus kerana mereka lebih teruk daripada PKR, DAP dan bahkan PSB.“Jadi, dia kelihatan tenang sehinggalah pilihan raya depan menjelang,” kata Jayum.